AN COIMISIÚN EORPACH An Bhruiséil,20.9.2017 COM(2017) 536 final 2017/0230(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE Rialachán leasaitheach (AE) Uimh. 1093/2010 lena mbunaítear Údarás Maoirseachta Eorpach (An tÚdarás Baincéireachta Eorpach); Rialachán (AE) Uimh. 1094/2010 lena mbunaítear Údarás Maoirseachta Eorpach (An tÚdarás Eorpach um Árachas agus Pinsin Cheirde); Rialachán (AE) Uimh. 1095/2010 lena mbunaítear Údarás Maoirseachta Eorpach (An tÚdarás Eorpach um Urrúis agus Margaí); Rialachán (AE) Uimh. 345/2013 maidir le cistí caipitil fiontair Eorpacha; Rialachán (AE) Uimh. 346/2013 maidir le cistí fiontraíochta sóisialta Eorpacha; Rialachán (AE) Uimh. 600/2014 maidir le margaí in ionstraimí airgeadais; Rialachán (AE) Uimh. 2015/760 maidir le cistí infheistíochta fadtéarmaí Eorpacha; Rialachán (AE) 2016/1011 maidir le hinnéacsanna a úsáidtear mar thagarmharcanna in ionstraimí airgeadais agus i gconarthaí airgeadais nó chun feidhmíocht cistí infheistíochta a thomhas; agus Rialachán (AE) 2017/1129 maidir leis an réamheolaire atá le foilsiú nuair a thairgtear urrúis don phobal nó nuair a ligtear isteach iad chun a dtrádála ar mhargadh rialáilte (Téacs atá ábhartha maidir le LEE) {SWD(2017) 308 final}



{SWD(2017) 309 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Le margaí airgeadais comhtháite, cuirtear tairbhí nach beag ar fáil atá le leas cistiú an gheilleagair Eorpaigh agus a chothaíonn poist agus fás ar bhonn fónta inbhuanaithe. Chun an comhtháthú airgeadais agus sláine an mhargaidh a chur chun cinn agus chun an chobhsaíocht airgeadais a chosaint ag an am céanna, teastaíonn rialacha coiteanna agus comhordú láidir maoirseachta ó mhargadh inmheánach an Aontais Eorpaigh do sheirbhísí airgeadais. Nuair a rinne an tAontas Eorpach a chóras airgeadais a ollchóiriú mar gheall ar an ngéarchéim airgeadais, agus ar aon dul leis na hiarrachtaí a bhí á ndéanamh ar fud an domhain, thug sé isteach Leabhar Rialacha Aonair le haghaidh rialáil airgeadais san Eoraip agus chruthaigh sé na hÚdaráis Mhaoirseachta Eorpacha ("ÚMEanna"). Tá na ÚMEanna ina mbunchloch institiúideach ag an bpacáiste cuimsitheach athchóirithe agus tá ról ríthábhachtach á chomhlíonadh acu maidir lena áirithiú gur dea-rialáilte, láidir agus cobhsaí na margaí airgeadais ar fud an Aontais Eorpaigh. Rannchuidíonn siad le forbairt agus cur i bhfeidhm comhsheasmhach an Leabhair Rialacha Aonair agus réitíonn siad fadhbanna trasteorann, ar an dóigh sin cuireann siad cóineasú rialála agus maoirseachta chun cinn. D’ainneoin na mbeart a rinneadh i ndiaidh na géarchéime, tá mórán is féidir a dhéanamh fós chun feabhas a chur ar chóineasú rialála agus maoirseachta sa mhargadh inmheánach. Teastaíonn socruithe maoirseachta níos comhtháite ó mhargaí airgeadais comhtháite chun go mbeidh siad in ann feidhmiú go héifeachtach. Dá réir sin, is féidir le socruithe maoirseachta níos láraithe an comhtháthú margaidh a chothú. Chuige sin, thug an tAontas Eorpach faoi thuilleadh comhtháthaithe ar fud na earnála airgeadais i gcoitinne ar bhonn fónta cobhsaí. Go háirithe, seoladh Aontas na Margaí Caipitil chun go réiteofaí an bealach le haghaidh margadh inmheánach lánfheidhmiúil do mhargaí caipitil. Maidir leis sin, sa Tuarascáil ón gCúigear Uachtarán maidir le hAontas Eacnamaíoch agus Airgeadaíochta na hEorpa a Chomhlánú a foilsíodh i mí an Mheithimh 2015 leagadh béim ar an ngá atá le creat maoirseachta an Aontais Eorpaigh a neartú, próiseas as a dtiocfaidh maoirseoir aonair margaí caipitil sa deireadh. Le deireanas, moladh sa Pháipéar Machnaimh ón gCoimisiún maidir leis an Aontas Eacnamaíoch agus Airgeadaíochta a Dhoimhniú gur cheart gur le hathbhreithniú ar chreat maoirseachta an Aontais Eorpaigh – agus ar an Údarás Eorpach um Urrúis agus Margaí ("ÚEUM") go háirithe – a ghlacfaí na chéad chéimeanna i dtreo maoirseoir aonair den sórt sin faoin mbliain 2019. Iarradh sa Pháipéar Machnaimh freisin go ndéanfaí an tAontas Airgeadais – a chuimseodh an tAontas Baincéireachta agus Aontas na Margaí Caipitil araon – a chríochnú faoin mbliain 2019 chun sláine an euro a áirithiú agus chun feidhmiú an limistéir euro agus an Aontais Eorpaigh ar fad a fheabhsú. Tá margaí airgeadais an domhain fite fuaite ina chéile, agus tá creat rialála an Aontais Eorpaigh bunaithe go mór ar chaighdeáin idirnáisiúnta a comhaontaíodh tar éis na géarchéime airgeadais, go háirithe i measc thíortha G20. Ós rud é go bhfuil an tAontas Eorpach ag féachaint le dlús a chur le comhlánú Aontas na Margaí Caipitil, is bunriachtanas é go leanfar de shocruithe maoirseachta an Aontais Eorpaigh a fhorbairt ar bhealach inar féidir leas a bhaint as acmhainneacht iomlán na margaí airgeadais atá comhtháite go hidirnáisiúnta, agus a áirithiú ag an am céanna gur féidir faireachán agus bainistiú éifeachtach a dhéanamh ar rioscaí trasteorann idir an tAontas Eorpach agus an chuid eile den domhan. Tá ról tábhachtach le himirt ag na ÚMEanna ina leith sin. Ar deireadh, de thoradh chinneadh na Ríochta Aontaithe imeacht as an Aontas Eorpach is treise na dúshláin sin ar shocruithe maoirseachta laistigh d’aontas na 27 mBallstát (AE27). Beidh an lárionad airgeadais is mó san Aontas Eorpach ag fágáil an Aontais amach anseo, rud a fhágann go mbeidh ar mhargaí caipitil AE27 tuilleadh forbartha a dhéanamh agus nach mór socruithe maoirseachta a neartú chun a áirithiú go leanfaidh margaí airgeadais ar aghaidh ag tacú leis an ngeilleagar ar bhonn leordhóthanach fónta. Is é cuspóir an togra seo creat na ÚMEanna a choigeartú agus a uasghrádú chun a áirithiú gur féidir leo tuilleadh freagrachta a ghlacadh as an maoirseacht ar mhargaí airgeadais. Ní mór uirlisí leordhóthanacha a thabhairt do na ÚMEanna ó thaobh cumhachtaí, rialachais agus cistiúcháin de. Ar an gcéad dul síos, ní mór cumhachtaí reatha na ÚMEanna a neartú agus a fheabhsú i gcás inar tharla na cumhachtaí sin a bheith neamhleor i bpáirt agus sainithe go míshoiléir, mar shampla, maidir le cur i bhfeidhm comhsheasmhach dhlí an Aontais Eorpaigh, maidir le comhairle theicniúil a dhréachtú nó maidir le tacaíocht leanúnach a thabhairt do chinntí coibhéise. I na theannta sin, ní mór athbhreithniú a dhéanamh ar raon feidhme an tsainordaithe atá ag na ÚMEanna faoi láthair i bhfianaise chuspóirí beartais Aontas na Margaí Caipitil. Teastaíonn níos mó maoirseacht dhíreach choiteann i réimsí áirithe chun cleachtais mhaoirseachta níos comhsheasmhaí a áirithiú agus chun a áirithiú go gcuirfear rialacha seirbhísí airgeadais an Aontais Eorpaigh chun feidhme ar bhealach níos comhsheasmhaí. Thángthas ar an gconclúid san athbhreithniú a rinneadh sa bhliain 2017 ar na Rialacháin maidir le ÚMEanna gur cheart do na ÚMEanna, seachas údaráis inniúla náisiúnta, maoirseacht a dhéanamh ar ghníomhaíochtaí áirithe agus eintitis áirithe lena mbaineann tábhacht ar leith don Aontas ina iomláine nó a dhéanann méid suntasach gnó trasteorann. Ar an dóigh chéanna, ba cheart do na ÚMEanna níos baintí le húdarú agus maoirseacht a dhéanamh ar eintitis ó thíortha nach bhfuil san Aontas Eorpach agus atá gníomhach san Aontas. Ar an dara dul síos, is é aidhm an togra seo rialachas níos éifeachtaí ar na ÚMEanna a chur ar bun. Is é an toradh atá ar an struchtúr dreasachtaí i bpróiseas cinnteoireachta na ÚMEanna, mar atá sé faoi láthair, nach ndéantar cinntí, go háirithe i réimse an chóineasaithe rialála agus an chóineasaithe maoirseachta, nó go gcuirtear cinntí chun cinn atá dírithe den chuid is mó ar leasanna náisiúnta in ionad mhórleasanna an Aontais Eorpaigh. Is léiriú é sin, go pointe, ar theannas dosheachanta idir sainordú Eorpach na ÚMEanna agus sainordú náisiúnta na núdarás inniúil atá ina gcomhaltaí ar bhoird na ÚMEanna. Níl an méid sin ag teacht leis an gcuspóir um chóineasú maoirseachta. Beidh cumhachtaí cóineasaithe níos éifeachtaí de dhíth má táthar le ról níos mó a thabhairt do na ÚMEanna maidir le comhtháthú airgeadais a dhoimhniú nó cobhsaíocht an mhargaidh inmheánaigh a neartú. Ar an tríú dul síos, tá bonn cistiúcháin cuí de dhíth ar na ÚMEanna lena gcuirfear ar a gcumas acmhainní a leithdháileadh de réir a riachtanais chun a gcuspóir a chomhlíonadh. Srianann na socruithe buiséid atá ann faoi láthair gníomhaíochtaí na ÚMEanna agus leanfaidh siad de shrian a chur leis na gníomhaíochtaí sin mar go bhféadfadh sé nach mbeadh na Ballstáit toilteanach, ar chúiseanna difriúla, ranníocaíochtaí náisiúnta a mhéadú a thuilleadh. Leagtar amach sa togra reatha leasuithe sonracha ar na Rialacháin maidir le UMÉanna agus ar ghníomhartha éagsúla san earnáil, agus é mar aidhm leis cumhachtaí, rialachas agus creat cistiúcháin na ÚMEanna a threisiú mar gurb iad sin na réimsí nach mór a threisiú lena chur ar a gcumas do na UMÉanna na dúshláin atá leagtha amach thuas a chomhlíonadh. Breithnítear costais agus tairbhí na leasuithe sin sa tuarascáil ar an measúnú tionchair a ghabhann leis an togra seo. Leagtar amach inti roinnt roghanna beart a bhfuil sé mar aidhm leo cumhachtaí na ÚMEanna a mhéadú ar leibhéal AE, a rialachas (cinnteoireacht san áireamh) a fheabhsú, agus a áirithiú go bhfuil a gcreat cistiúcháin inbhuanaithe agus ag teacht le cúraimí san am i láthair agus san am atá le teacht. Tugtar fianaise chuimsitheach sa mheasúnú tionchair gurb amhlaidh, leis na leasuithe atá beartaithe, go gcuirtear go héifeachtach le creat na ÚMEanna a threisiú agus, tríd sin, le cobhsaíocht fhoriomlán chóras airgeadais an Aontais Eorpaigh a neartú, agus na costais do Bhuiséad Ginearálta an Aontais Eorpaigh agus do pháirtithe leasmhara á laghdú a oiread agus is féidir ag an am céanna. Chomh maith leis sin, chuirfí leis na leasuithe atá beartaithe le hAontas na Margaí Caipitil a fhorbairt agus a dhoimhniú a thuilleadh, rud atá ag teacht le tosaíochtaí polaitiúla an Choimisiúin. •Comhsheasmhacht le forálacha beartais atá sa réimse beartais cheana Tá an togra seo comhsheasmhach le roinnt forálacha beartais eile de chuid an Aontais Eorpaigh atá ann cheana agus le tionscnaimh leanúnacha a bhfuil sé mar aidhm leo socruithe éifeachtacha éifeachtúla ar leibhéal AE a áirithiú. Ó thús na géarchéime airgeadais i leith, tá an tAontas Eorpach agus a chuid Ballstát ag tabhairt faoi mhaoirseacht agus rialáil airgeadais a ollchóiriú ó bhun. Thionscain an tAontas Eorpach roinnt athchóirithe chun córas airgeadais a chruthú atá níos sábháilte, níos fónta, níos trédhearcaí agus níos freagraí agus lena dtéitear chun tairbhe don gheilleagar agus don tsochaí ar fad. Áiríodh leo sin cruthú an tSásra Maoirseachta Aonair, cruthú an tSásra Réitigh Aonair agus cruthú an Bhoird Réitigh Aonair le haghaidh freagrachtaí sonracha discréideacha as maoirseacht a chomhlíonadh. Tá an togra seo comhsheasmhach le cúraimí agus feidhmeanna na gcomhlachtaí sin agus comhlánaítear iad leis. Tá an togra seo comhsheasmhach freisin leis an Leabhar Rialacha Aonair do reachtaíocht airgeadais, rud a rannchuidíonn na ÚMEanna go mór leis trína gcuid oibre. Is é cuspóir an Leabhair Rialacha Aonair rialacha coiteanna a shocrú ar fud an Aontais Eorpaigh lena náirithítear cobhsaíocht airgeadais agus cothrom iomaíochta mar aon le hardleibhéal cosanta do thomhaltóirí agus d’infheisteoirí. Mar shampla, tá an togra comhsheasmhach leis an Treoir/Rialachán maidir le Ceanglais Chaipitil (bainc) agus leis an Treoir Sócmhainneacht II (gnóthais árachais), a bhfuil sé mar aidhm leo cobhsaíocht na hearnála airgeadais a mhéadú. Tá an togra seo comhsheasmhach freisin leis an gcreat reatha do sheirbhísí íocaíochta agus morgáistí ó thaobh cosaint tomhaltóirí de. Maidir le tionscnaimh leanúnacha, tá tionscnamh reachtach á mholadh ag an gCoimisiún inniu freisin chun an Bord Eorpach um Riosca Sistéamach ("BERS") a threisiú. I dteannta na ÚMEanna, comhdhéanann BERS an Córas Eorpach um Maoirseacht Airgeadais a tugadh isteach tar éis na géarchéime airgeadais. Áirítear na nithe seo ar na samplaí le déanaí: an togra ón gCoimisiún le haghaidh leasuithe spriocdhírithe ar an Rialachán maidir le Bonneagar Margaidh Eorpach chun feabhas a chur ar mhaoirseacht ar leibhéal AE maidir le húdarú Contrapháirtithe Lárnacha ("CPLanna") agus na ceanglais le haghaidh CPLanna tríú tír a aithint; agus an togra ón gCoimisiún maidir le táirgí pinsin phearsanta lena bhfeabhsaítear ról an Údaráis Eorpaigh um Árachas agus Pinsin Cheirde (ÚEÁPC) trí chumhachtaí a dheonú dó na táirgí sin a údarú chun lipéad ardchaighdeáin a dheonú dóibh ar leibhéal uile-Eorpach agus dáileadh na dtáirgí ar fud an Aontais Eorpaigh a cheadú. Ar deireadh, tá an togra seo comhsheasmhach le forálacha beartais atá ann cheana de chuid an Aontais Eorpaigh maidir le cur chun feidhme agus forfheidhmiú forálacha tríú tír i reachtaíocht airgeadais an Aontais Eorpaigh, mar a leagtar amach sa doiciméad inmheánach oibre ón gCoimisiún maidir le coibhéis. Sa doiciméad inmheánach oibre, tugtar forbhreathnú ar phróiseas na coibhéise i dtaca le tríú tíortha i reachtaíocht an Aontais Eorpaigh a bhaineann le seirbhísí airgeadais. Leagtar an taithí ábhartha amach sa doiciméad agus sainaithnítear ann réimsí áirithe nach mór tuilleadh airde a thabhairt orthu. Tugtar aghaidh ar na réimsí sin go pointe sa togra seo. I bhfianaise chuspóirí beartais an Aontais Eorpaigh, is gnéithe tábhachtacha de thuilleadh forbartha beartais iad dea-rialachas cánach agus bearta in aghaidh sciúradh airgid, ar bearta iad atá bunaithe ar chaighdeáin dhomhanda. Chun comhleanúnachas beartais a áirithiú agus cosaintí ar sheachaint cánach agus sciúradh airgid a neartú, leanfaidh an Coimisiún leis na hábhair sin a chomhtháthú isteach sa reachtaíocht chuí de chuid an Aontais Eorpaigh, lena náirítear an reachtaíocht um sheirbhísí airgeadais. D’fhéadfadh sé breithniú a dhéanamh ar iad a chomhtháthú isteach i bpróisis choibhéise freisin.

•Comhsheasmhacht le beartais eile de chuid an Aontais Tá an togra seo comhsheasmhach le hiarrachtaí reatha an Choimisiúin tuilleadh forbartha a dhéanamh ar Aontas na Margaí Caipitil. Gné thábhachtach de mhargaí caipitil níos comhtháite a chruthú is ea creat maoirseachta níos éifeachtaí a chruthú mar go rannchuidítear leis an gcreat sin leis na rialacha don earnáil airgeadais a chur chun feidhme ar bhealach níos comhsheasmhaí.Maidir leis sin, sa Tuarascáil ón gCúigear Uachtarán a foilsíodh i mí an Mheithimh 2015 leagtar béim ar an ngá atá le creat maoirseachta an Aontais Eorpaigh a neartú, próiseas as a dtiocfaidh maoirseoir aonair margaí caipitil sa deireadh. Leagtar tuilleadh béime ar an ngá atá le margaí caipitil an Aontais Eorpaigh a fhorbairt agus a chomhtháthú a thuilleadh sa Teachtaireacht maidir le hAontas na Margaí Caipitil a foilsíodh i mí Mheán Fómhair 2016 agus sa Teachtaireacht ar an athbhreithniú lár téarma ar Aontas na Margaí Caipitil. Tá an togra seo comhsheasmhach freisin leis na gealltanais a thug an Coimisiún i ndáil le hAontas na Margaí Caipitil chun freagairt do dhá dhúshlán nua i margaí an lae inniu: airgeadas inbhuanaithe agus teicneolaíocht airgeadais. Maidir le hairgeadas inbhuanaithe, thug an Coimisiún gealltanas faoi chuimsiú chreat thionscnamh Aontas na Margaí Caipitil go neartófaí ceannaireacht an Aontais Eorpaigh ar infheistíocht agus airgeadas inbhuanaithe. Tá rioscaí agus deiseanna nua atá bainteach le cúrsaí comhshaoil, sóisialta agus rialachais ag athrú na hearnála airgeadais agus is gá an creat maoirseachta agus an cur chuige maoirseachta a athrú chun aghaidh a thabhairt orthu sin. Ina theannta sin, tá ról lárnach le comhlíonadh ag an earnáil airgeadais maidir leis an aistriú chuig geilleagar ísealcharbóin atá níos tíosaí ar fhuinneamh a áirithiú. Tá gá ann ar leibhéal AE le comhordú agus cóineasú láidir a dhéanamh ar mheon lucht maoirseachta i leith na hinbhuanaitheachta. Chuige sin, tá an togra seo comhsheasmhach leis an Straitéis um Aontas Fuinnimh, gealltanais an Aontais Eorpaigh do Gheilleagar Ciorclach agus na Spriocanna Forbartha Inbhuanaithe. Ba cheart do na ÚMEanna rannchuidiú freisin le leas a bhaint as an acmhainneacht agus na deiseanna a bhaineann le Teicneolaíocht Airgeadais, agus aghaidh á tabhairt acu ar rioscaí féideartha sa réimse sin ag an am céanna. D’fhéadfadh siad déanamh amhlaidh, mar shampla, trí chleachtais níos comhsheasmhaí a ghlacadh agus ceanglais rialála á gcur i bhfeidhm acu. Tugtar le tuiscint leis sin gur cheart gnéithe a bhaineann le teicneolaíocht airgeadais a chomhtháthú ar bhealach níos fearr in obair mhaoirseachta na ÚMEanna. Sa chomhthéacs sin, tá an togra seo comhsheasmhach leis an Straitéis maidir le Margadh Aonair Digiteach freisin. Tá teicneolaíochtaí nua ag athrú na hearnála airgeadais. Is gá an creat maoirseachta agus an cur chuige maoirseachta a athrú chun freagairt dó sin. Tá maoirseoirí náisiúnta ag tabhairt faoi thionscnaimh éagsúla, ar tionscnaimh iad lena bhféadfaí dochar a dhéanamh d’fheidhmiú cuí an mhargaidh inmheánaigh mura gcomhordófaí i gceart iad. Tá gá ann ar leibhéal AE le comhordú agus cóineasú níos láidre a dhéanamh ar mheon lucht maoirseachta i leith nuálaíocht teicneolaíochta. D’fhéadfaí déanamh amhlaidh, mar shampla, trí mhol nuálaíochta AE a chur ar bun sna ÚMEanna. Tá na hathruithe spriocdhírithe ar an tsamhail reatha rialachais ag teacht le hiarrachtaí an Choimisiúin na fóraim chinnteoireachta laistigh de ghníomhaireachtaí díláraithe an Aontais Eorpaigh a dhéanamh níos oibríochtúla agus níos neamhspleáiche. I réimse na seirbhísí airgeadais, tá comhlacht ullmhúcháin buan neamhspleách i bhfeidhm ag gníomhaireachtaí nó institiúidí Eorpacha eile amhail an Banc Ceannais Eorpach nó an Bord Réitigh Aonair. Tá a chumhachtaí féin ag an mbord sin agus tá a chúraimí féin air. Ina theannta sin, féadfaidh sé cinneadh a dhéanamh ar shaincheisteanna áirithe nó páirt a ghlacadh sa phróiseas cinnteoireachta. Bunú na mBord Feidhmiúcháin ar na ÚMEanna a bhfuil buanchomhaltaí agus sainordú eisiach acu, tá sé ar aon dul leis na cosaintí atá ann cheana le haghaidh na gné AE de phróiseas cinnteoireachta na ngníomhaireachtaí a fheabhsú. Ar deireadh, maidir le cistiú, cé guras Buiséad an Aontais Eorpaigh a chistítear an chuid is mó de ghníomhaireachtaí díláraithe an Aontais, tá roinnt gníomhaireachtaí AE ann a fhaigheann cistiú lánphríobháideach freisin. Maidir leis sin, is ar aon dul le cleachtas reatha an Aontais Eorpaigh atá an taistriú chuig ranníocaíochtaí ón tionscal le haghaidh bhuiséad na ÚMEanna. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 114 den Chonradh ar Fheidhmiú an Aontais Eorpaigh ("CFAE") an bunús dlí leis na leasuithe go léir. Is é an fhoráil sin an bunús dlí leis na Rialacháin go léir a chumhdaítear leis an togra seo. Moltar Rialacháin bhunaidh na ÚMEanna a chur in oiriúint d’fhorbairtí nua chun go gcuirfear feabhas ar fheidhmiú na ÚMEanna ar mhaithe le cóineasú sa mhargadh inmheánach agus le feidhmiú níos fearr an mhargaidh sin. San anailís a rinneadh mar chuid den tuarascáil ar an measúnú tionchair, sainaithnítear na réimsí de chreat na ÚMEanna nach mór a leasú chun treisiú a dhéanamh ar chobhsaíocht agus éifeachtacht shocruithe maoirseachta an Aontais Eorpaigh agus, dá bhrí sin, ar chóras airgeadais an Aontais Eorpaigh. Is gá tuilleadh athruithe a dhéanamh ar an reachtaíocht earnála chun go mbeidh na ÚMEanna in ann an leas is fearr a bhaint as a gcumhachtaí breisithe. Léirítear sa tuarascáil ar an measúnú tionchair agus sa mheastóireacht a ghabhann léi go bhfuil údar agus gá ann le gníomhaíocht ón Aontas Eorpach chun aghaidh a thabhairt ar na fadhbanna a sainaithníodh maidir leis na cumhachtaí atá ar fáil do na ÚMEanna, a gcreat rialachais agus a gcreat cistiúcháin. •Coimhdeacht (maidir le hinniúlacht neamheisiach) Ós rud é gur comhlachtaí de chuid an Aontais iad na ÚMEanna, ní fhéadfaidh ach reachtóir an Aontais na rialacháin lena rialaítear iad a leasú. Ina theannta sin, freastalaítear ar fheidhmiú níos comhsheasmhaí an mhargaidh inmheánaigh leis na leasuithe. Is cuspóir é sin nach bhféadfar a bhaint amach má ghníomhaíonn na Ballstáit ina naonar. I gcás na gcistí a chumhdaítear leis na Rialacháin maidir le EuVECA (ciste caipitil fiontair Eorpach), EuSEF (ciste fiontraíochta sóisialta Eorpach) agus ELTIF (ciste infheistíochta fadtéarmaí Eorpach), áirithíonn bunú ÚEUM mar chomhlacht maoirseachta aonair go gcuirfear ceanglais agus coinníollacha aonfhoirmeacha na dtrí Rialachán i bhfeidhm go comhsheasmhach ar fud gach Ballstáit. Is é an toradh a bheidh ar an maoirseacht aonair go laghdófar méid agus ilchineálacht na gcostas agus an ama a chaitear ar riarachán, rud a chuirfidh ar chumas bainisteoirí na costais idirbhirt agus oibriúcháin a laghdú. Toradh eile a bheidh uirthi go gcuíchóireofar na próisis riaracháin atá mar bhonn agus mar thaca ag údarú/clárú chistí EuVECA, EuSEF agus ELTIF agus go neartófar cothroime iomaíochta tríd an maoirseacht a dhéantar orthu a lárú, beag beann ar an áit a bhfuil na cistí bunaithe. Leis an maoirseacht aonair, tabharfar tuilleadh tacaíochta do chomhtháthú margaidh sna hearnálacha sin agus breiseofar cistiú margaidh do gheilleagar an Aontais Eorpaigh trí na cistí sin. I dtaca leis an Rialachán/Treoir maidir le Margaí in Ionstraimí Airgeadais agus le tagarmharcanna criticiúla, is gnó uile-Aontais ó nádúr iad seirbhísí tuairiscithe sonraí agus ní fhéadfaidh gníomhaíocht Ballstáit ina aonar aghaidh a thabhairt ar na fadhbanna rialála agus maoirseachta a eascraíonn astu. Maidir le feidhm comhordúcháin nua ÚEUM, sainítear í cheana sa Rialachán maidir le ÚEUM agus sna gníomhartha reachtacha ábhartha de chuid an Aontais. Is le hathruithe ar dhlí an Aontais amháin a fhéadfar í a bhreisiú, dá bhrí sin. Maidir leis an Rialachán maidir le Tagarmharcanna, baineann mórthábhacht eacnamaíoch le tagarmharcanna criticiúla mar go mbaintear úsáid astu in ionstraimí airgeadais (díorthaigh go háirithe), conarthaí airgeadais agus cistí infheistíochta san Aontas ar fad. An ceanglas maidir le coláistí a chur ar bun, i gcás tagarmharcanna criticiúla áirithe ar a laghad, ina mbeidh maoirseoirí ó na Ballstáit ina bhfuil riarthóirí na dtagarmharcanna sin agus ina mbeidh rannchuiditheoirí maoirsithe na dtagarmharcanna léiríonn an ceanglas sin nach bhfuil maoirseoir náisiúnta aonair in ann na tagarmharcanna sin a mhaoirsiú, agus dá bhrí sin, is gá na socruithe riachtanacha a leagan amach ar leibhéal an Aontais. Is comhréireach gach riarthóir tagarmharcanna criticiúla a bheith faoi mhaoirseacht dhíreach ag ÚEUM mar go mbaineann an-tábhacht don Aontas leis na tagarmharcanna sin agus gur coláistí móra iad na coláistí maoirseachta atá ann faoi láthair, rud a fhágann go bhfuil baol ann nach mbeidís solúbtha go leor i gcás éigeandála. Féadfar tagarmharcanna a chuirtear ar fáil i dtríú tíortha a úsáid san Aontas má tá siad aitheanta nó formhuinithe ag údarás inniúil san Aontas nó má tá córas rialála agus maoirseachta na tíre ina bhfuil siad lonnaithe aitheanta mar chóras atá coibhéiseach leis an gcóras a bunaíodh leis an Rialachán maidir le Tagarmharcanna. Cé gurb é an Coimisiún a dhéanann an cinneadh coibhéise agus gur faoin maoirseoir tríú tír atá sé socruithe comhair le ÚEUM a bhunú, is iad na húdaráis inniúla náisiúnta a chinneann formhuiniú agus aitheantas. Chuige sin, bíonn ar a lán údaráis inniúla náisiúnta déileáil le hiarrataí den sórt sin agus baineann an riosca leis sin go bhféadfadh riarthóirí tagarmharcanna ó thríú tír iarracht a dhéanamh údarás inniúil náisiúnta a roghnú a bhfuil an chuma air go bhfuil sé níos scaoilte ina chuid cinntí agus sa mhaoirseacht iarmhartach a dhéantar ar an riarthóir ('siopadóireacht fóraim'). Ós rud é go bhfuil an riarthóir lonnaithe i dtríú tír, ní bhaineann an phríomhargóint i bhfabhar na maoirseachta náisiúnta le hábhar, is é sin, an ghaireacht do na heintitis mhaoirsithe. Dá mbunófaí ÚEUM mar údarás inniúil le haghaidh riarthóirí tagarmharcanna tríú tír, mhéadófaí éifeachtúlacht agus laghdófaí an riosca go ndéanfaí siopadóireacht fóraim agus go mbeadh difríochtaí ann sa mhaoirseacht a dhéanfaí ar na heintitis sin. Ní fhéadfar an méid sin a bhaint amach le gníomhaíocht na mBallstát ina naonar, áfach.

Chun a áirithiú go mbeidh ÚEUM in ann maoirseacht dhíreach a dhéanamh ar riarthóirí tagarmharcanna áirithe, is gá an Rialachán maidir le Tagarmharcanna a leasú le roinnt gníomhartha tarmligthe chun roinnt forálacha den Rialachán sin a shonrú a thuilleadh. I dtaca leis an Rialachán maidir le Réamheolairí, tá ÚEUM ag caitheamh an-chuid ama agus dua ón mbliain 2011 i leith ar chóineasú rialála a chothú i measc údaráis inniúla náisiúnta ó thaobh iniúchadh agus ceadú réamheolairí de. Is é an toradh atá air sin gur cruthaíodh "Bileoga Faisnéise Maoirseachta" ina leagtar amach prionsabail atá aontaithe go coiteann a niarrtar ar údaráis inniúla náisiúnta iad a chur i bhfeidhm agus réamheolairí á gceadú acu. Chomh maith leis sin, rinne ÚEUM dhá athbhreithniú piaraí sa bhliain 2012 agus sa bhliain 2015 ar an bpróiseas ceadaithe réamheolairí, mar gur tháinig fianaise chun cinn go bhfuil cleachtais dhifriúla á núsáid ag na Ballstáit. Cé go raibh siad an-úsáideach, níor baineadh cuspóirí na ngníomhartha sin amach go hiomlán go fóill maidir le cóineasú maoirseachta iomlán a chur chun cinn agus, de bharr chumas na neisitheoirí i roinnt áirithe cásanna chun a roghnú cén túdarás inniúil a cheadóidh a réamheolaire, fágann na cleachtais dhifriúla atá i bhfeidhm i measc údaráis inniúla náisiúnta go bhféadfadh arbatráiste rialála agus caillteanais éifeachtúlachta teacht chun cinn. Shainaithin an Coimisiún cineálacha áirithe réamheolairí arb amhlaidh, de bharr chineál na nurrús agus na neisitheoirí lena mbaineann, go bhfuil gné trasteorann laistigh den Aontas, roinnt castachta teicniúla agus rioscaí féideartha go dtiocfadh arbatráiste rialála chun cinn i gceist leo. Is nithe iad sin atá de chineál a fhágann gurbh amhlaidh, dá ndéanfadh ÚEUM maoirseacht láraithe orthu, go mbainfí torthaí amach a bheadh ní b’éifeachtaí agus ní b’éifeachtúla ná iad sin a bhainfí amach dá ndéanfaí maoirseacht orthu ar leibhéal náisiúnta. Is iad sin na réamheolairí neamhchothromais mórdhíola nach dtairgtear ach d’infheisteoirí cáilithe, na réamheolairí a bhaineann le cineálacha sonracha urrús casta, amhail urrúis de bhun sócmhainní, nó a ndréachtaíonn saineisitheoirí iad, agus na réamheolairí a ndréachtaíonn eisitheoirí tríú tír iad de réir Rialachán (AE) 2017/1129. Má láraítear ceadú na réamheolairí sin, chomh maith leis na gníomhaíochtaí gaolmhara maoirseachta agus forfheidhmithe, in ÚEUM, cuirfear feabhas ar cháilíocht, comhsheasmhacht agus éifeachtúlacht na maoirseachta san Aontas, cruthófar cothroime iomaíochta d’eisitheoirí agus laghdófar an tréimhse a theastaíonn le haghaidh réamheolairí a cheadú. Chomh maith leis sin, cuirfear deireadh leis an ngá atá ann le 'Ballstát baile' a roghnú agus cuirfear cosc ar shiopadóireacht fóraim. •Comhréireacht Leis an togra seo, déantar athruithe spriocdhírithe chun creat maoirseachta an Aontais Eorpaigh a neartú chun cobhsaíocht agus éifeachtacht an chórais airgeadais a fheabhsú go hinbhuanaithe ar fud an Aontais Eorpaigh agus cosaint tomhaltóirí agus infheisteoirí a bhreisiú. Chun na críche sin, leagtar amach ann athruithe spriocdhírithe dea-choigeartaithe ar an gcreat maoirseachta ar leibhéal AE, lena náirítear rialachas níos éifeachtaí níos éifeachtúla. Leis an togra, coigeartaítear cúraimí agus cumhachtaí reatha na ÚMEanna agus deonaítear cumhachtaí nua dóibh chun go mbeidh siad in ann aghaidh a thabhairt ar fhorbairtí nua, lena náirítear i réimse na teicneolaíochta, agus aghaidh a thabhairt freisin ar an méadú breise i ngníomhaíochtaí trasteorann laistigh den Aontas Eorpach agus ar an méadú ar chomhtháthú is dócha a bheidh ann idir margaí airgeadais an Aontais Eorpaigh agus an chuid eile den domhan. De bhreis air sin, tá córas cistiúcháin oiriúnaithe ar áireamh sa togra chun a áirithiú go bhfuil cistiú na ÚMEanna inbhuanaithe, comhréireach agus i gcomhréir lena gcúraimí. Maidir le gníomhartha atá sonrach don earnáil, tá na leasuithe a mholtar teoranta go bunúsach do mhaoirseacht dhíreach ag ÚEUM a thabhairt isteach. Roghnaíodh iad i dtaca le sainiúlachtaí na nearnálacha lena mbaineann. Ina theannta sin, is gá leasuithe ar an Rialachán ar a dtugtar MiFIR (an Rialachán maidir le margaí in ionstraimí airgeadais) a shioncrónú le hathruithe beaga ar Threoir 2009/138/CE (“Sócmhainneacht II”). Dá bhrí sin, moltar togra ar leith lena leasaítear an treoir sin freisin. Ní théann ceann ar bith de na heilimintí a mholtar thar a bhfuil riachtanach le haghaidh na cuspóirí socraithe a bhaint amach. Ina theannta sin, de réir phrionsabal na comhréireachta a chumhdaítear sa Chonradh, ní rachaidh ábhar agus foirm na ngníomhartha agus na mbeart a dhéanfaidh na ÚMEanna thar a bhfuil riachtanach chun cuspóirí an Rialacháin seo a bhaint amach agus beidh siad comhréireach le cineál, scála agus castacht na rioscaí atá ina gcuid dhílis de ghníomhaíocht airgeadais nó gnó na ninstitiúidí nó na ngnóthas a dtéann gníomhaíocht an ÚME lena mbaineann i bhfeidhm orthu. •An rogha ionstraime Is é aidhm an togra seo leasú a dhéanamh ar na Rialacháin reatha maidir le ÚMEanna agus ar phíosaí éagsúla de reachtaíocht airgeadais na hearnála. Is i bhfoirm Rialachán atá na gníomhartha go léir atá le leasú leis an togra reatha seo; dá bhrí sin, moltar na leasuithe comhfhreagracha a dhéanamh mar Rialachán leasaitheach (omnibus) aonair. De bhreis air sin, moltar leasú a dhéanamh ar an Treoir maidir le Margaí in Ionstraimí Airgeadais (go háirithe chun na leasuithe ar an Rialachán ar a dtugtar MiFIR a léiriú) agus athruithe beaga ar Threoir 2009/138/CE (“Sócmhainneacht II”) a thabhairt isteach. Chun an dá chríoch sin, moltar Treoir leasaitheach ar leithligh. Ar deireadh, agus trí dhoiciméad ar leith freisin, coigeartaíonn an Coimisiún an togra a rinne sé le déanaí le haghaidh Rialachán lena leasaítear an Rialachán maidir le ÚEUM agus an Rialachán maidir le Bonneagar Margaidh Eorpach. . 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Soláthraítear sa mheasúnú tionchair agus sa mheastóireacht a ghabhann leis an togra seo anailís ar chreat reatha na ÚMEanna chun a fháil amach cé acu a cumasaíodh nó nár cumasaíodh do na ÚMEanna comhlíonadh a dhéanamh ar a gcuspóir chun cobhsaíocht agus éifeachtacht an chórais airgeadais a threisiú go hinbhuanaithe agus feabhas a chur ar chosaint tomhaltóirí agus infheisteoirí. Maidir lena éifeachtaí agus lena éifeachtúla atá na ÚMEanna, is é conclúid na hanailíse a rinneadh gur éirigh leis na ÚMEanna a gcuspóirí reatha a chomhlíonadh den chuid is mó. Tá feabhsuithe spriocdhírithe ag teastáil, áfach, chun iad a chumasú le dúshláin amach anseo a shárú. Go háirithe, tá sé de chonclúid ag an anailís: a.go bhféadfaí cumhachtaí na ÚMEanna a fheabhsú i réimsí áirithe chun a áirithiú gur féidir cúraimí a chur i gcrích ar bhealach níos fearr. Dá ndéanfaí amhlaidh, d’fhéadfaí a bheith ag súil leis go mbeadh torthaí rialála agus maoirseachta níos fearr ann do gach tomhaltóir is rannpháirtí sa mhargadh ar fud an Aontais Eorpaigh agus go láimhseálfaí riosca trasteorann ar bhealach éifeachtach éifeachtúil; b.go bhfuil de thoradh ar chreat rialachais reatha na ÚMEanna go mbíonn sé doiligh coinbhleacht a bhainistiú idir leasanna an Aontais Eorpaigh agus leasanna náisiúnta, rud as a dtagann an baol nach ndéanfaí cinntí na ÚMEanna chun leas coiteann an Aontais Eorpaigh i ngach cás, go gcuirfí moill ar chinnteoireacht nó go mbeadh claonadh ann gan gníomhaíocht a dhéanamh, go háirithe maidir le gníomhaíochtaí neamhrialála (idirghabháil cheangailteach, sárú ar nósanna imeachta dlí an Aontais Eorpaigh, athbhreithnithe piaraí a thionscnamh); c.nach bhfuil an creat cistiúcháin reatha ag teacht leis na cúraimí a chuireann na ÚMEanna i gcrích agus go ngéarófar ar an difríocht sin a thuilleadh i bhfianaise na gcúraimí a bheidh ar na ÚMEanna amach anseo; gur cosúil freisin gur toradh eile atá ar an gcreat go ndéanann údaráis inniúla náisiúnta ranníocaíochtaí neamhchothroma, ar ranníocaíochtaí iad a bhfuil sé doiligh a léiriú go bhfuil údar leo.

Maidir le comhleanúnachas, tá an obair a dhéanann na ÚMEanna ar shaincheisteanna rialála comhleanúnach go hiomlán leis an obair atá ar bun chun mórchreat maoirseachta an Aontais Eorpaigh a fhorbairt. Tá sí comhleanúnach freisin leis an obair atá ar bun chun an Leabhar Rialacha Aonair a chríochnú. De bharr srianta a thagann as struchtúr rialachais agus cistiúcháin na ÚMEanna agus as éifeachtacht na gcumhachtaí atá acu, áfach, níor cuireadh ar a gcumas do na ÚMEanna díriú go leordhóthanach ar chur chun cinn a dhéanamh ar chur i bhfeidhm comhsheasmhach na reachtaíochta ábhartha seirbhísí airgeadais arna glacadh ag an Aontas Eorpach. Maidir le hábharthacht, thángthas ar an gconclúid san anailís gurb ábhartha atá creat na ÚMEanna. Ar deireadh, is léir gur cruthaíodh le creat na ÚMEanna breisluach don Aontas Eorpach toisc go bhfuil a gcuid oibre ríthábhachtach maidir leis an Margadh Aonair do sheirbhísí airgeadais a chur chun cinn. •Comhairliúcháin leis na páirtithe leasmhara Thug ranna an Choimisiúin faoi chomhairliúchán poiblí fairsing in earrach na bliana 2017 ar oibríochtaí na ÚMEanna. Tugadh beagnach 230 freagra ar an gcomhairliúchán. Ba ó raon leathan grúpaí a fuarthas freagraí: fuarthas 26 % díobh ó údaráis phoiblí nó eagraíochtaí idirnáisiúnta, fuarthas 71 % díobh ó eagraíochtaí nó cuideachtaí agus fuarthas 3 % díobh ó dhaoine aonair príobháideacha. Fuarthas roinnt tuairimí, páipéar seasaimh agus aighneachtaí taobh amuigh den chomhairliúchán poiblí freisin, lenar áiríodh seasaimh oifigiúla ar sholáthair roinnt rialtas iad. Cé nach léirítear iad sa staidreamh ó shuirbhé an Aontais Eorpaigh, cuireadh iad san áireamh san anailís atá taobh thiar den togra seo. Tríd is tríd, measann na freagróirí gur tháinig feabhas mór ar an scéal as bunú na ÚMEanna agus go raibh sé ina chéim thábhachtach chun tosaigh i dtreo cóineasú maoirseachta a bhaint amach san Aontas. Tá formhór na bhfreagróirí i bhfách le ról méadaithe a thabhairt do na ÚMEanna maidir le feabhas a chur ar chóineasú maoirseachta. Mar thoradh ar chur chun feidhme Aontas na Margaí Caipitil agus ar an gcinneadh ón Ríocht Aontaithe imeacht as an Aontas, aithníonn a lán páirtithe leasmhara gur gá machnamh a dhéanamh ar mhaoirseacht ar leibhéal AE a neartú anois, go háirithe i dtaca le gníomhaíochtaí trasteorann agus coibhéis le tríú tíortha. Maidir le cumhachtaí na ÚMEanna, cé go bhfuil a lán freagróirí ag cur in aghaidh cumhachtaí na ÚMEanna a mhéadú go suntasach ag an am seo, aithníonn roinnt díobh na laigí atá orthu agus ba mhaith leo go ndéanfaí feabhsuithe spriocdhírithe orthu dá bharr. Tá formhór na bhfreagróirí den tuairim gur leor, tríd is tríd, na huirlisí atá ar fáil do na ÚMEanna agus gur cheart iad a úsáid ar bhealach níos fearr agus níos iomláine. Tá tacaíocht leathan ann do chumhachtaí na ÚMEanna a leathnú agus a shoiléiriú maidir le faireachán a dhéanamh ar choibhéis. Measann eagraíochtaí do thomhaltóirí gurb ann d’easnaimh mhóra ar fhorfheidhmiú na rialacha cosanta tomhaltóirí, agus iad den tuairim go bhfuil sé neamhéifeachtúil nó scoite amach ó na fadhbanna is géire ar leibhéal náisiúnta. Measann siad gur gá réimsí gníomhaíochta na ÚMEanna a leathnú i réimse na cosanta tomhaltóirí. Measann formhór na bhfreagróirí go bhfuil sé doiligh cothromaíocht cheart a áirithiú i ngrúpaí páirtithe leasmhara na ÚMEanna. Measann siad go bhfuil sé doiligh cothromaíocht gheografach a áirithiú freisin. Deir ionadaithe do thomhaltóirí agus d’úsáideoirí gur mó an líon ionadaithe d’institiúidí airgeadais ná an líon ionadaithe dá gcineál féin agus nach dtugtar aird chothrom ar thuairimí na ngrúpaí páirtithe leasmhara uile dá bharr sin. Maidir le cumhachtaí na ÚMEanna chun táirgí a thoirmeasc, measann roinnt eagraíochtaí gur cheart iad a leathnú chuig na táirgí sin ar féidir leo dochar a dhéanamh do thomhaltóirí. I gcás freagróirí ar an gcomhairliúchán poiblí ar na ÚMEanna, tacaíonn siad go sainráite le maoirseacht dhíreach ar leibhéal AE a dhéanamh ar thithe imréitigh na gcontrapháirtithe lárnacha ("CPLanna") agus ar sholáthraithe seirbhísí tuairiscithe sonraí a fhreastalaíonn ar an Aontas Eorpach ar fad agus ní ar mhargaí náisiúnta sonracha. Níor thug a lán freagróirí freagra ar an gceist maidir le maoirseacht dhíreach. Thug roinnt díobh freagra ar an gceist maidir le cé acu ba cheart nó nár cheart cur de chúram ar ÚEUM maoirseacht dhíreach a dhéanamh ar chistí comhinfheistíochta uile-Eorpacha. Cé go raibh siad i bhfách leis sin, ní dhearna formhór na bhfreagróirí aon idirdhealú idir na cineálacha difriúla cistí a bheadh i gceist. Ba leis na hargóintí seo a leanas a bhain formhór na dtuairimí inar cuireadh in aghaidh maoirseacht dhíreach ag ÚEUM a leathnú chuig réimsí nua: meastar go bhfuil maoirseacht náisiúnta ar an mbealach is fearr chun déileáil le struchtúir dhifriúla mhargaidh na mBallstát. D’fhéadfadh maoirseacht ag ÚEUM teacht salach ar an inniúlacht náisiúnta maidir le cosaint infheisteoirí miondíola agus cobhsaíocht airgeadais, mar aon le cánachas, dlíthíocht agus réiteach coinbhleachta. Tarraingíodh anuas freisin deacrachtaí oibríochtúla amhail an rialú ar cheanglais áitiúla a bhaineann le socruithe dáileacháin nó margaíocht. Ina ionad sin, ba cheart uirlisí reatha lena náirithítear cóineasú maoirseachta a iniúchadh a thuilleadh ar mhaithe le margaí caipitil comhtháite a fhorbairt. Is iad seo a leanas na príomhargóintí atá i bhfách le maoirseacht dhíreach ag ÚEUM: aithníonn roinnt freagróirí na tairbhí a d’fhéadfadh a bheith ag baint le maoirseacht a bheith á déanamh ag ÚEUM ar eintitis nó ionstraimí a bhfuil gné uile-Eorpach acu. Ar an mbealach sin, d’fhéadfaí deireadh a chur le difríochtaí idir cleachtais mhaoirseachta, gan cosc a chur ar struchtúir dhifriúla mhargaidh a chur san áireamh nuair is iomchuí. Measann siad go bhfuil réitigh den sórt sin cuí maidir le dul i ngleic le fadhb na hilroinnte a thagann chun cinn de bharr chur i bhfeidhm éagsúil na rialacha ábhartha AE agus de bharr na rioscaí arbatráiste rialála a eascraíonn as sin. Is iad saintréithe an chórais reatha iad na nithe sin. Maidir le rialachas foriomlán na ÚMEanna, measann páirtithe leasmhara gur fheidhmigh boird agus cathaoirligh na ÚMEanna go maith. Measann thart ar leath na bhfreagróirí go bhfuil breisluach ag baint leis na hathruithe rialachais dá dtagraítear sa doiciméad comhairliúcháin phoiblí. Cé nach dtacaíonn formhór na núdarás poiblí le hathruithe ar rialachas na ÚMEanna, d’fhéadfaí a rá go bhfuil roinnt díobh den tuairim sin toisc nach bhfuil siad ag iarraidh go maolófaí an tionchar atá acu. Tá éagsúlacht ann maidir leo sin atá i bhfách le comhaltaí neamhspleácha a mbeidh cearta vótála acu agus a mbeidh cúraimí sonracha orthu a chur le Boird na ÚMEanna. Tá an chuid is mó den earnáil phoiblí ina aghaidh sin (cé nár thug leath na bhfreagróirí ón earnáil sin freagra ar an gceist ar chor ar bith). Tá deighilt ann san earnáil phríobháideach ar an ábhar ag an am céanna, áit ar tharraing roinnt daoine aird ar na coinbhleachtaí leasa ar gnéithe dílse den chóras reatha iad. Tá formhór na bhfreagróirí – go háirithe freagróirí ar údaráis phoiblí iad – in aghaidh tuilleadh cumhachtaí a thabhairt do na Cathaoirligh, cé go bhfuil formhór na gcomhlachas tionscail i bhfách le feabhsuithe ina leith sin. Maidir le cistiú, aithníonn formhór na bpáirtithe leasmhara na srianta acmhainne atá ar na ÚMEanna faoi láthair agus na srianta atá ar bhuiséad an Aontais Eorpaigh agus ar bhuiséid náisiúnta. Aontaíonn líon mór freagróirí go mbeidh cistiú leordhóthanach inbhuanaithe ag teastáil ó na ÚMEanna ionas go mbeidh siad in ann spriocanna uaillmhianacha a chomhlíonadh agus a noibríochtaí a fheabhsú. Tugann a lán freagróirí faoi deara gur cheart leibhéal cistiúcháin na ÚMEanna a bheith ag brath ar a bhfreagrachtaí agus a bheith bunaithe ar thoradh an athbhreithnithe ar na Rialacháin maidir leis na ÚMEanna. Chuir isteach is amach le leath na bhfreagróirí tuairim in iúl maidir le cé acu ba cheart nó nár cheart na ÚMEanna a bheith á gcistiú go páirteach nó go hiomlán ag an tionscal. Níl a bhformhór i bhfách leis an gcreat reatha cistiúcháin a athbhreithniú trí ranníocaíochtaí ón tionscal a chur in áit ranníocaíochtaí ó údaráis inniúla náisiúnta. Tá mionlach i bhfách leis an gcóras a bheith cistithe i bpáirt ag an tionscal, áfach. •Measúnú tionchair Rinne an Coimisiún measúnú tionchair ar na roghanna beartais ábhartha. Rinneadh na roghanna sin a mheas bunaithe ar an bpríomhchuspóir ginearálta atá ann chun cobhsaíocht agus éifeachtacht an chórais airgeadais a threisiú go hinbhuanaithe ar fud an Aontais Eorpaigh agus chun feabhas a chur ar chosaint tomhaltóirí agus infheisteoirí. Agus an measúnú tionchair á ullmhú aige, rinne an Coimisiún meastóireacht ar oibríochtaí na ÚMEanna. Tháinig roinnt easnamh tábhachtach chun solais lena linn. Orthu sin: (a) ní ann do chumhachtaí atá sainithe go leordhóthanach chun a áirithiú go ndéanfar maoirseacht éifeachtach de réir na gcaighdeán céanna ar fud an Aontais Eorpaigh; (b) ní ann do chumhachtaí chun déileáil go héifeachtach le rioscaí trasteorann a bhaineann le hidirnascacht laistigh den Aontas Eorpach agus idirnascacht idir an tAontas Eorpach agus an chuid eile den domhan; (c) is ann do chreat rialachais a fhágann go míailínítear dreasachtaí sna próisis chinnteoireachta; agus (d) is ann do chreat cistiúcháin nach náirithítear leis leordhóthanacht i ndáil leis na cúraimí a leithdháiltear ar na ÚMEanna. Tháinig na réimsí seo a leanas faoi raon feidhme an mheasúnaithe tionchair: (1) cumhachtaí; (2) rialachas; agus (3) cistiú na ÚMEanna, maidir lena gcumasú chun na heasnaimh shainaitheanta agus dúshláin nua, amhail cóineasú rialála agus maoirseachta, a shárú. Toisc gurb ionann rialacha dóibh, is ar gach ceann de na trí Údarás Maoirseachta Eorpacha atá easnaimh ó thaobh rialachais agus cistiúcháin de. Tá athruithe ar a gcumhachtaí dírithe go príomha ar earnálacha sonracha do ÚEUM agus ar mhaoirseacht ar chóineasú maoirseachta do gach ÚME.

Ba iad seo a leanas na roghanna a ndearnadh measúnú orthu: Maidir le rialachas: (a) gan aon ghníomhaíocht a dhéanamh maidir le beartas; gan aon athruithe a dhéanamh ar an struchtúr reatha rialachais; (b) athruithe spriocdhírithe a dhéanamh ar an tsamhail reatha rialachais, amhail cumhachtaí cinnteoireachta a idirdhealú de réir a gcineáil agus nós imeachta roghnúcháin an Chathaoirligh a fheabhsú; agus (c) comhaltaí neamhspleácha buana (nach mbeidh aon vóta acu) a chur leis an mBord Maoirseoirí. Maidir le cumhachtaí: (a) gan aon ghníomhaíocht a dhéanamh maidir le beartas; gan aon athrú ar na cumhachtaí reatha atá ann i ndáil le cúraimí cóineasaithe rialála agus maoirseachta agus gan aon athrú ar na freagrachtaí maoirseachta dírí atá ar ÚEUM; (b) rogha chun cumhachtaí reatha áirithe a shoiléiriú agus chun maoirseacht a neartú; (c) rogha chun cumhachtaí reatha áirithe a shoiléiriú agus chun cumhachtaí díreacha breise maoirseachta a thabhairt do ÚEUM i réimsí spriocdhírithe; agus (d) lárú a dhéanamh ar an maoirseacht ar sheirbhísí airgeadais, ar an mbaincéireacht agus ar an árachas sna trí Údarás Maoirseachta Eorpacha. Maidir le cistiú: (a) gan aon ghníomhaíocht a dhéanamh maidir le beartas; (b) cistiú poiblí a choigeartú chun aird a thabhairt ar mhéid na hearnála airgeadais intíre in aon Bhallstát ar leith; (c) meascán de chistiú poiblí agus de chistiú príobháideach ina gcuirfear ranníocaíochtaí ó earnálacha príobháideacha intíre in áit ranníocaíochtaí ó údaráis inniúla náisiúnta; agus (d) córas cistiúcháin a bheith á mhaoiniú go hiomlán ag an earnáil phríobháideach. Agus critéir éagsúla á núsáid, cuireadh na roghanna thuasluaite i gcomparáid lena chéile ansin chun teacht ar na roghanna sin lena rachfaí i ngleic ar an mbealach is fearr leis na heasnaimh a sainaithníodh i sainiú faidhbe an mheasúnaithe tionchair agus sa mheastóireacht. Tar éis na hanailíse sin, ·is amhlaidh, leis an rogha thosaíochta ó thaobh rialachais de, go dtugtar ról sa phróiseas cinnteoireachta do chomhaltaí neamhspleácha a mbeidh cumhachtaí vótála acu agus d’údaráis inniúla náisiúnta; go dtugtar próiseas ceapacháin agus ról nua isteach don Chathaoirleach; agus go gcuirtear Bord Feidhmiúcháin neamhspleách a bheidh comhdhéanta de chomhaltaí lánaimseartha a cheapfar go seachtrach in áit an Bhoird Bhainistíochta. ·is amhlaidh, leis an rogha thosaíochta ó thaobh cumhachtaí de, go soiléirítear cumhachtaí áirithe, amhail ról foirmiúil a thabhairt do na ÚMEanna san fhaireachán leanúnach a dhéantar ar an bpróiseas coibhéise agus feabhas a chur ar an gcumas atá ag na ÚMEanna cur i bhfeidhm ceart dhlí an Aontais a áirithiú, agus go naistrítear cumhachtaí maoirseachta chuig na ÚMEanna i réimsí spriocdhírithe a bhaineann go háirithe le saincheisteanna tríú tír nó trasteorann. ·is amhlaidh, leis an rogha thosaíochta ó thaobh cistiúcháin de, go gcoinnítear an ranníocaíocht bhliantúil reatha ón Aontas Eorpach le buiséad na ÚMEanna ar bun agus go gcuirtear cistiú ón earnáil phríobháideach in áit an chistiúcháin iarmharaigh ó údaráis inniúla náisiúnta. B’ionann na roghanna tosaíochta a sainaithníodh agus na roghanna sin lena náiritheofaí ar an mbealach is fearr go mbeadh na ÚMEanna in ann déileáil leis an ualach méadaitheach oibre a bheadh i gceist agus na hathruithe a dhéanfaí ar an gcreat maoirseachta de bharr reachtaíocht earnála a réamh-mheas. Ina theannta sin, bhí na roghanna tosaíochta dírithe go príomha ar athruithe spriocdhírithe a dhéanamh ar an gcóras reatha, agus ní ar an gcóras a ollchóiriú ó bhun. Bhí sé sin ag teacht leis an gconclúid sa mheastóireacht, ba é sin, go raibh ag éirí go réasúnta maith le creat na ÚMEanna i ndáil leis na dúshláin shuntasacha ba ghá dóibh a shárú agus i ndáil leis na modhanna a bhí ar fáil dóibh chun a sainorduithe a chomhlíonadh. Féachadh sa mheasúnú tionchair freisin ar thionchar carnach na roghanna tosaíochta ó thaobh cúrsaí cáilíochtúla de agus ó thaobh cúrsaí cainníochtúla de araon. Tugadh le fios san anailís gurb amhlaidh, dá gcuirfí na roghanna tosaíochta i bhfeidhm, go mbeadh cumas níos fearr ag na ÚMEanna a sainorduithe reatha a chomhlíonadh, cóineasú maoirseachta níos fearr a áirithiú agus táirgí rialála a ullmhú. Rud ba shonraí fós, tá trí chúis ann lena mheas go mbainfidh na ÚMEanna feidhmíocht níos fearr amach: ar an gcéad dul síos, cuirfear feabhas ar an struchtúr dreasachtaí i rialachas na ÚMEanna trí dhreasachtaí a chothromú chun leasanna náisiúnta a chosaint sa phróiseas cinnteoireachta ionas go mbeifear in ann, thar aon rud eile, úsáid níos éifeachtaí a bhaint as cumhachtaí chun cóineasú rialála agus maoirseachta a chur chun cinn. Ar an dara dul síos, is féidir a áirithiú, mar gheall ar an gcinneadh chun laghdú a dhéanamh ar an spleáchas ar chistiú poiblí ó údaráis inniúla náisiúnta agus chun airgead ón earnáil phríobháideach a chur leis an gcistiú sin, is féidir a áirithiú go mbeidh acmhainní leordhóthanacha ag na ÚMEanna chun a gcúraimí reatha a chur i gcrích agus chun oiriúnú ar bhealach níos éasca d’athruithe amach anseo. Ar deireadh, is féidir a áirithiú, mar gheall ar leasuithe spriocdhírithe ar chodanna áirithe de chumhachtaí na ÚMEanna, go mbeidh na ÚMEanna in ann a gcúraimí a chur i gcrích ar bhealach éifeachtach éifeachtúil i bhfianaise na taithí atá gnóthaithe acu ó bunaíodh iad sé bliana ó shin agus i bhfianaise forbairtí sna margaí airgeadais éagsúla agus i reachtaíocht ar leibhéal AE. Tá na hathruithe spriocdhírithe sin ag teacht freisin le tuairim na bpáirtithe leasmhara go bhfuil údar le ról méadaithe comhordúcháin a thabhairt do na ÚMEanna agus gur cheart do na ÚMEanna úsáid níos fearr a bhaint as a gcumhachtaí reatha. Maidir leis an tionchar glan a bheidh ann maidir le costais do na páirtithe leasmhara éagsúla – cé is moite de chumhachtaí díreacha a dheonú do ÚEUM – meastar nach mbeidh ag na roghanna tosaíochta ach tionchar beag ar an earnáil phríobháideach toisc go laghdófaí an ranníocaíocht a dhéanann sí le húdaráis náisiúnta a chistítear go príobháideach agus toisc nach gceanglófaí ar na húdaráis inniúla náisiúnta ranníocaíocht a dhéanamh le buiséad bliantúil na ÚMEanna a thuilleadh. Is neodrach a bheidh an tionchar glan ar bhuiséad an Aontais Eorpaigh. Cé go mbeidh réamhchistiú ó bhuiséad an Aontais ag teastáil sna chéad bhlianta tar éis ghlacadh an togra, aisíocfar na méideanna réamhchistithe sin le buiséad an Aontais ina dhiaidh sin tráth theacht i bhfeidhm na sásraí cistiúcháin nua. Is neodrach freisin a bheidh an tionchar glan ar údaráis inniúla náisiúnta toisc, ar thaobh amháin, go stopfadh údaráis náisiúnta inniúla ag déanamh ranníocaíochtaí le cistiú na ÚMEanna agus, ar an taobh eile, gur cheart dóibh laghdú a dhéanamh (ar bhealach comhréireach) ar an ngá atá acu le hioncam chun an caiteachas sin a chumhdach. Ní mheastar go mbeidh aon tionchar ann ar thomhaltóirí ó thaobh costas de. Cuireadh an measúnú tionchair faoi bhráid an Bhoird um Ghrinnscrúdú Rialála an 14 Meitheamh 2017. Thug an Bord tuairim dhiúltach ar an measúnú tionchair agus rinne sé roinnt moltaí chun feabhas a chur air. Athbhreithníodh an doiciméad dá réir sin agus cuireadh faoi bhráid an Bhoird an athuair é an 19 Iúil. Thug an Bord tuairim dhearfach ar an measúnú tionchair an 27 Iúil, cé gur chuir sé ábhair imní agus moltaí le haghaidh feabhais in iúl ina leith. Cuireadh na nithe sin san áireamh a mhéid ab fhéidir. Is iad seo a leanas na príomhathruithe a tugadh isteach sa mheasúnú tionchair chun na tuairimí ón mBord a chur san áireamh: 1. Ba cheart críochnú a dhéanamh ar an anailís ar na dúshláin a bheidh ann do na córais mhaoirseachta mar gheall ar na hathruithe ar dóigh dóibh teacht ar mhargaí baincéireachta, árachais agus urrús thar na blianta atá romhainn. Ba cheart na cineálacha éagsúla tionchair a bheidh ag imeacht na Ríochta Aontaithe as an Aontas Eorpach ar chroíghníomhaíochtaí na ÚMEanna a chur san áireamh sa mheasúnú tionchair. Athbhreithníodh an measúnú tionchair chun go míneofaí ar bhealach níos soiléire ann gur chun tairbhe do Mhargadh Aonair an Aontais Eorpaigh agus dá chomhtháthú atá an tionscnamh beartais agus go bhfuil sé ag teacht leis an ngealltanas a fógraíodh sa Tuarascáil ón gCúigear Uachtarán agus leis an ngealltanas a tugadh le déanaí sa pháipéar machnaimh maidir leis an Aontas Eacnamaíoch agus Airgeadaíochta a dhoimhniú chun bogadh i dtreo fíor-Aontas Airgeadais, lena náirítear maoirseoir aonair a bheith ann ar mhargaí caipitil. Creat tagartha don mheasúnú tionchair is ea na dúshláin a leagtar amach sna doiciméid sin don Aontas Eacnamaíoch agus Airgeadaíochta agus dá mhargaí airgeadais go háirithe. Cuireadh béim níos láidre sna príomhchaibidlí den Mheasúnú Tionchair ar imeacht na Ríochta Aontaithe as an Aontas agus ar iarmhairtí an imeachta sin. 2. Ba cheart críochnú a dhéanamh ar an measúnú ar chostais agus bearnaí cistiúcháin na ÚMEanna a thugtar le fios sa bhonnlíne agus sna roghanna éagsúla. Rinneadh tuilleadh plé agus tuilleadh cainníochtaithe orthu seo a leanas: na hacmhainní a theastaíonn ó na ÚMEanna ionas gur féidir leo cúraimí breise (cumhachtaí díreacha agus neamhdhíreacha) a ghlacadh chucu; an tionchar a bheidh ann ar acmhainní de bharr athruithe rialachais; agus an tionchar a bheidh ann ar acmhainní de bharr athruithe sa mhodheolaíocht cistiúcháin a úsáidtear le haghaidh maoirseacht neamhdhíreach. Rinneadh idirdhealú idir costais ar mhaoirseacht dhíreach agus neamhdhíreach agus costais ar ghníomhaíochtaí eile agus tugadh míniú níos fearr ar cé a iompróidh costas na roghanna tosaíochta. Rinneadh an díospóireacht ar thionchar glan na roghanna tosaíochta (ó thaobh costas de) a fhorbairt a thuilleadh chun plé níos fearr a dhéanamh ar bhearnaí cistiúcháin agus ar an tionchar a bheidh ag na costais fhoriomlána mhaoirseachta ar an earnáil.

Go háirithe, 1.Nuashonraíodh tábla na gcostas ar aon dul leis an meabhrán airgeadais reachtach. Mar sin, is amhlaidh anois go bhfuil meastachán an-mhionsonraithe againn ar chostais agus tionchar na nathruithe ar chreat reatha na ÚMEanna agus ar chostais agus tionchar na gcumhachtaí díreacha nua. 2.Rinneadh athdhréachtú iomlán ar an gcuid ina gcuirtear na roghanna cistiúcháin i gcomparáid lena chéile, mar a iarradh, chun a léiriú cé na lánchostais agus na lántairbhí atá ag baint le rogha 3 i gcomparáid leis an mbonnlíne agus le rogha 2 go háirithe. 3.Chun caighdeáin mheasúnaithe tionchair a chomhlíonadh, rinneadh athdhréachtú iomlán ar an gcuid ina bpléitear le sásraí bailiúcháin. Cuireadh an chuid sin leis an bpríomhthéacs freisin toisc gur cuid den togra reachtach í. Maidir leis an tionchar glan ar na hearnálacha aonair, ní fhéadfaí é sin a mheasúnú go cuimsitheach ag an am seo toisc go mbeidh sé ag brath ar an tsamhail a úsáidfear chun an túdarás inniúil náisiúnta a mhaoiniú laistigh de na Ballstáit. Más rud é, mar shampla, nach níocann na rannpháirtithe sa mhargadh i mBallstát ar leith as a maoirseacht faoi láthair (i.e., mar a tharlaíonn i gcás údarás inniúil náisiúnta a chistítear go poiblí), is amhlaidh, faoi mar a thuigfí, go gcruthófaí le modheolaíocht leithdháilte na rogha tosaíochta costas méadaithe do na rannpháirtithe sin, rud a bheadh chun tairbhe do cháiníocóirí agus don bhuiséad náisiúnta sna Ballstáit sin. Ag an am céanna, más rud é go bhfuil rannpháirtithe sa mhargadh ag íoc as na ÚMEanna cheana féin trí ranníocaíochtaí a dhéanamh le buiséad a núdaráis inniúil náisiúnta, is amhlaidh go mbeadh an tionchar glan (costas/tairbhe incriminteach) ag brath ar na modheolaíochtaí éagsúla a úsáideann údaráis inniúla náisiúnta chun táillí a ghearradh ar eintitis aonair. Bheadh sé ag brath ar an ualach a leagann siad ar eintitis maidir le cistiú na ÚMEanna freisin. Sa chás sin, tá gá le grinnanailís chomparáideach chun teacht ar mheastachán beacht iontaofa ar an gcostas/tairbhe incriminteach a bheidh ann ar fud an Aontais Eorpaigh. Is anailís í sin óna dteastódh rannpháirtíocht na núdarás inniúil náisiúnta sin a chuireann a modheolaíochtaí féin i bhfeidhm maidir le leithdháileadh táillí. D’fhéadfaí a rá le réasún in aon chás, áfach, go mbainfeadh gach rannpháirtí sa mhargadh tairbhe ar deireadh as cothroime iomaíochta a bhunú ar fud an Mhargaidh Aonair, áit a mbeadh sásra aonfhoirmeach um shocrú táillí ann i measc eintitis airgeadais. Ba cheart a thabhairt faoi deara freisin nár cheart, i bprionsabal, na méideanna a bheidh ag teastáil chun na ÚMEanna a chistiú a bheith ina mbagairt ar shamhlacha oibriúcháin na neintiteas aonair. 3. Ba cheart feabhas a chur ar an gcomparáid idir na roghanna agus ba cheart an fhianaise agus an anailís atá ar fáil a úsáid chun tacú ar bhealach níos fearr le roghnú na rogha tosaíochta. Soláthraíodh cur síos níos mionsonraithe agus breiseanna leis an gcur síos ar na roghanna agus ar an anailís a mhéid ab fhéidir, go háirithe sna codanna ina bpléitear le cumhachtaí, le cistiú agus le rialachas. Cuirtear tuilleadh faisnéise agus argóintí leis an díospóireacht ar chumhachtaí san iarscríbhinn a ghabhann leis an measúnú tionchair. Maidir le haon easpa fianaise atá ann chun tacú leis an rogha thosaíochta sa chuid ina bpléitear le cumhachtaí, is féidir an méid sin a mhíniú, i gcásanna áirithe, trína rá gur ar chinneadh polaitiúil atá an treo beartais bunaithe. Maidir leis an díospóireacht ar roghanna sa chuid ina bpléitear le rialachas, tugadh míniú fairsing uirthi agus cuireadh samplaí agus fianaise starógach léi. Úsáideadh na torthaí ó mheastóireachtaí ó Pharlaimint na hEorpa agus ón gComhairle araon chun bonn eolais a chur fúithi freisin. Is amhlaidh, de bharr chineál na faidhbe sainithe atá ann i rialachas, go bhfuil sé an-doiligh teacht ar shonraí infhíoraithe iontaofa ina leith. Maidir le cistiú, mar shampla, cuireadh feabhas ar an gcuid ina bpléitear le cistiú rogha thosaíochta 3 trí eilimintí breise measúnaithe a chur léi agus trí na hargóintí reatha a shoiléiriú ar bhealach níos fearr. 4. Ba cheart tuilleadh fianaise a úsáid sa mheastóireacht agus ba cheart bunús a thabhairt léi. Athbhreithníodh an mheastóireacht chun idirdhealú níos fearr a dhéanamh idir an measúnú agus na hargóintí a bhaineann le hobair dheisce a tháinig as tuairimí a cuireadh in iúl le linn comhairliúchán le páirtithe leasmhara. Cuireadh tuilleadh díospóireachta leis an meastóireacht agus, nuair ab fhéidir, cuireadh tuilleadh fianaise ar áireamh inti chun í a fheabhsú. Tá laigí ag baint leis an gcineál fianaise a úsáideadh, áfach; tá codanna áirithe den mheastóireacht ag brath go mór ar fhianaise starógach agus ar eispéireas páirtithe leasmhara maidir le déileáil leis na ÚMEanna. Chun an méid sin a chúiteamh, rinneadh iarracht a lán samplaí a sholáthar ó chineálacha difriúla foinsí faisnéise – féach, mar shampla, an chuid ina bpléitear le rialachas. Tá codanna eile, amhail an ceann ina bpléitear le cistiú, ag brath ar thuilleadh tagairtí agus argóintí a bhfuil bunús leo. Is cleachtadh iardhearcach freisin í an mheastóireacht, áit a gcuirtear an scéal sa chúpla bliain seo a chuaigh thart i gcomparáid le cás bonnlíne nach bhfuil aon ÚMEanna i bhfeidhm ann. Dá bharr a cineáil, mar sin, ní thugtar an oiread sin airde sa mheastóireacht ar an ngá atá ann le cumhachtaí díreacha breise nua maoirseachta a thabhairt do ÚEUM. •Oiriúnacht rialála agus simpliú Níl aon bhaint ag an togra seo le cleachtadh REFIT ná le cleachtadh simplithe. Is é aidhm an togra seo feabhas a chur ar chreat na ÚMEanna agus socruithe maoirseachta reatha a neartú. Ba cheart go gcuirfí lena éifeachtaí agus lena éifeachtúla atá maoirseacht ar leibhéal AE mar thoradh ar na hathruithe atá beartaithe ar chumhachtaí, creat rialachais agus córas cistiúcháin na ÚMEanna. Má chuirtear feabhas ar chreat na ÚMEanna, is amhlaidh go gcuirfear feabhas ar dheimhneacht dhlíthiúil agus eacnamaíoch, ar chobhsaíocht airgeadais agus ar shrianadh riosca ag an am céanna. Tá sé sin i gcomhréir le Clár Oibre an Choimisiúin maidir le Rialáil Níos Fearr. Maidir lena mhéid a láraítear roinnt den obair mhaoirseachta atá ar siúl le ÚEUM ar leibhéal AE, cuirtear deireadh le dúbláil cúraimí i measc údaráis náisiúnta leis an togra seo. Ba cheart go gcruthódh an méid sin barainneachtaí scála ar leibhéal AE agus go laghdódh sé an gá atá ann le hacmhainní tiomnaithe ar leibhéal náisiúnta. A mhéid a bhaineann an scéal le hinstitiúidí airgeadais agus le rannpháirtithe sa mhargadh airgeadais, ba cheart go mbainfidís tairbhe go príomha as laghdú ar an ualach riaracháin atá orthu de bharr maoirseoir aonair a thabhairt isteach i réimsí áirithe. •Cearta bunúsacha Leis an togra seo, urramaítear na cearta bunúsacha agus cloítear leis na prionsabail a aithnítear go háirithe i gCairt um Chearta Bunúsacha an Aontais Eorpaigh. Go háirithe, cuirtear leis an togra seo leis an gcuspóir go dtabharfaí ardleibhéal cosanta don chomhshaol i gcomhréir le prionsabal na forbartha inbhuanaithe, mar a leagtar síos in Airteagal 37 de Chairt um Chearta Bunúsacha an Aontais Eorpaigh. 4.IMPLEACHTAÍ BUISÉADACHA Tá cistiú reatha na ÚMEanna ag brath ar ranníocaíocht ghinearálta ó Bhuiséad Ginearálta an Aontais Eorpaigh (40%) agus ar ranníocaíochtaí ó údaráis inniúla náisiúnta (60%). Tá an dáileadh sin beagáinín difriúil i gcás ÚEUM. Tá sé sin amhlaidh toisc go níocann na heintitis a ndéanann ÚEUM maoirseacht dhíreach orthu (amhail gníomhaireachtaí rátála creidmheasa agus stórtha trádála), go níocann siad táillí maoirseachta leis an nGníomhaireacht sin freisin. Athrófar leis an togra seo struchtúr cistiúcháin na ÚMEanna. Beidh buiséad na ÚMEanna ag brath ar thrí fhoinse dhifriúla maoiniúcháin ansin:

·Ranníocaíochtaí bliantúla ó na hinstitiúidí airgeadais a ndéanann na ÚMEanna maoirseacht neamhdhíreach orthu; ·Táillí maoirseachta ó na heintitis a ndéanann na ÚMEanna maoirseacht dhíreach orthu. Tá sé sin ábhartha go háirithe do ÚEUM, toisc go bhforáiltear leis an togra reachtach maidir le cumhachtaí díreacha maoirseachta a aistriú ó na húdaráis inniúla náisiúnta chuig ÚEUM (i gcás cistí AE áirithe, soláthraithe seirbhísí tuairiscithe sonraí, riarthóirí tagarmharcanna áirithe agus réamheolairí áirithe); ·Ranníocaíocht chothromaíochta ón Aontas Eorpach nár mhó ná 40% d’ioncam foriomlán gach gníomhaireachta. Socrófar méid na ranníocaíochta cothromaíochta sin roimh ré sa Chreat Airgeadais Ilbhliantúil. Mar sin féin, ar mhaithe leis an bhfoinse nua ioncaim do na ÚMEanna (i.e., na ranníocaíochtaí bliantúla ó na hinstitiúidí airgeadais a ndéantar maoirseacht neamhdhíreach orthu) is gá go nglacfadh an Coimisiún gníomh tarmligthe lena bhforálfaí maidir leis na nithe seo a leanas: (i) méid iomlán na ranníocaíochtaí bliantúla a dháileadh i measc na gcatagóirí difriúla institiúidí airgeadais; agus (ii) critéir oibiachtúla trína ríomhfar an ranníocaíocht bhliantúil aonair a bheidh le híoc ag gach institiúid airgeadais. Le linn na hidirthréimhse (i.e., go dtí go nglacfar an gníomh tarmligthe lena gcinnfear roinnt paraiméadar do na ranníocaíochtaí bliantúla), coinneofar an struchtúr cistiúcháin reatha atá ag brath ar ranníocaíochtaí ón Aontas Eorpach (40 %) agus ó na húdaráis inniúla náisiúnta (60 %) ar bun. Beidh tionchar aige sin ar bhuiséad an Aontais Eorpaigh agus ar bhuiséad na núdarás inniúil náisiúnta éagsúil. Beidh acmhainní nua ag teastáil de bharr na nathruithe atá beartaithe ar struchtúr rialachais, cumhachtaí neamhdhíreacha maoirseachta, córas cistiúcháin agus cumhachtaí díreacha maoirseachta na ÚMEanna. Tar éis theacht i bhfeidhm na bhforálacha difriúla den togra, teastóidh 29 nduine, 35 dhuine agus 156 dhuine de bhaill foirne lánaimseartha bhreise ón Údarás Baincéireachta Eorpach, ón Údarás Eorpach um Árachas agus Pinsin Cheirde agus ó ÚEUM faoi seach. Ba cheart a thabhairt faoi deara gurb amhlaidh, i gcás ÚEUM, gur le cúraimí maoirseachta dírí a bhainfidh formhór na gcoibhéisí lánaimseartha breise sin (97 bhfostaí as 156 fhostaí). Chomh maith leis sin, tabhóidh na ÚMEanna costais bhreise TF (a mheastar a bheidh cothrom le EUR 10.2 milliún sa tréimhse 2019-2020) agus costais bhreise aistriúcháin (a mheastar a bheidh cothrom le EUR 1.8 milliún sa tréimhse 2019-2020). Ba cheart a thabhairt faoi deara go mbeidh aon éilimh bhuiséadacha ó na ÚMEanna faoi réir na sásraí cuntasachta agus iniúchóireachta uile a cuireadh i bhfeidhm sna Rialacháin maidir le ÚMEanna i dtaca lena mbuiséid bhliantúla a ullmhú, a ghlacadh agus a fhorghníomhú go fóill. Ina theannta sin, is iad an Pharlaimint agus an Chomhairle a d’údaródh an cinneadh bliantúil maidir leis an ranníocaíocht chothromaíochta ón Aontas Eorpach leis na ÚMEanna agus maidir le cairt foirne na ÚMEanna (e.g. cinneadh ar an soláthar foirne) go fóill. Bheadh an méid sin faoi réir urscaoileadh ón bParlaimint ar mholadh ón gComhairle. Mínítear tionchar airgeadais agus buiséadach an togra seo go mion sa ráiteas airgeadais reachtach atá ag gabháil leis an togra seo. Ba cheart a thabhairt faoi deara go bhfuil an fhaisnéis a thugtar sa ráiteas airgeadais reachtach gan dochar do thogra an Chreata Airgeadais Ilbhliantúil don tréimhse tar éis 2020, rud a chuirfear i láthair faoi mhí na Bealtaine 2018. Cé go mbeidh an líon foirne a bheidh ag teastáil le haghaidh maoirseacht dhíreach ag brath le himeacht ama ar líon agus méid na rannpháirtithe sna margaí caipitil a ndéanfar maoirseacht orthu a fhorbairt, ba cheart a thabhairt faoi deara freisin go mbeidh an caiteachas faoi seach á chistiú, i bprionsabal, le táillí a bhaileofar ó na rannpháirtithe sin. Mínítear tionchar airgeadais agus buiséadach an togra seo go mion sa ráiteas airgeadais reachtach atá ag gabháil leis an togra seo. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Athbhreithneofar cur chun feidhme an Rialacháin seo ar dhá bhealach: mar chuid de na hathbhreithnithe rialta a dhéantar ar na ÚMEanna gach trí bliana agus mar chuid de na hathbhreithnithe a dhéantar ar na Rialacháin earnála, i bhformhór na gcásanna, dhá bhliain nó trí bliana tar éis dháta an teacht i bhfeidhm lena mbaineann. ·Míniúchán mionsonraithe ar fhorálacha sonracha an togra (1)Leasuithe ar na Rialacháin maidir leis na ÚMEanna De réir an 11ú haithris de Rialacháin ÚMEanna, gníomhaíonn na ÚMEanna d’fhonn feidhmiú an mhargaidh inmheánaigh a fheabhsú, go háirithe trí leibhéal ard éifeachtach comhsheasmhach rialála agus maoirseachta a áirithiú. De réir Airteagal 1(2) de na Rialacháin maidir leis na ÚMEanna, gníomhaíonn na hÚdaráis faoi chuimsiú raon feidhme na ngníomhartha dá dtagraítear sna Rialacháin sin, i.e. i gcomhréir le creat comhréireach a ndéanann reachtóir an Aontais é a shocrú agus a nuashonrú go rialta. Is in Airteagail 1, Airteagal 2 agus Airteagal 3 faoi seach den Rialachán atá beartaithe a phléitear le hathruithe ar an Rialachán maidir leis an Údarás Baincéireachta Eorpach (ÚBE), an Rialachán maidir leis an Údarás Eorpach um Árachas agus Pinsin Cheirde (ÚEAPC) agus an Rialachán maidir leis an Údarás Eorpach um Urrúis agus Margaí (ÚEUM). (a) Cumhachtaí Baineann na hathruithe a leagtar béim orthu thíos le cumhachtaí ginearálta ÚMEanna a fheabhsaítear leis an togra seo. Is i ranna 2 go 5 a dhéileáltar leis na cumhachtaí nua díreacha maoirseachta a thugtar do ÚEUM. Réimsí nua gníomhaíochtaí agus dírithe

Liostaítear in Airteagal 1 de na Rialacháin maidir leis na ÚMEanna na gníomhartha a thagann faoi shainchúram na ÚMEanna. Cuirtear Airteagal 1 le chéile ar bhealach a chiallaíonn nach gá a liostú ach gníomhartha a glacadh roimh bhunú na ÚMEanna agus gníomhartha nach bhforáiltear leo maidir le haon chúraimí ar na ÚMEanna. Na gníomhartha go léir a glacadh tar éis theacht i bhfeidhm na Rialachán maidir leis na ÚMEanna, lena náirítear leasuithe agus gníomhartha atá bunaithe ar ionstraimí dlíthiúla a thagann faoi shainchúram na ÚMEanna agus gníomhartha lena bhforáiltear leo maidir le cúraimí ar na ÚMEanna, tagann siad go huathoibríoch faoi shainchúram na ÚMEanna agus, dá bharr sin, ní gá iad a bheith liostaithe in Airteagal 1 chun go dtiocfaidh siad faoi shainchúram na ÚMEanna. Is mar seo a leanas atá na leasuithe atá beartaithe a dhéanamh ar Airteagal 1 de gach ceann de na Rialacháin maidir leis na ÚMEanna: tá sé beartaithe Treoir 2008/48 maidir le creidmheas tomhaltais agus Treoir 2014/92 maidir le cuntais íocaíochta a thabhairt faoi raon feidhme Rialachán ÚBE; tá sé beartaithe Treoir 2009/103 maidir le hárachas gluaisteán a thabhairt faoi raon feidhme Rialachán ÚEÁPC; agus Treoir 2013/34 maidir le Cuntasaíocht a thabhairt faoi raon feidhme Rialachán ÚEUM. Le leasuithe ar Airteagal 4 de Rialachán ÚBE comhlánaítear an liosta sainmhínithe atá le húsáid chun críche na Rialacháin a chur i bhfeidhm. Rud ba shonraí fós, athraítear ina theannta sin an sainmhíniú ar "institiúid airgeadais" chun a áirithiú gur faoi shainchúram ÚBE a thiocfaidh gach eintiteas a chumhdaítear leis an reachtaíocht earnálach ábhartha. Leis an sainmhíniú nua a mholtar ar "údaráis inniúla", áirithítear go gcumhdófar gach maoirseoir agus údarás ábhartha, fiú mura sainmhínítear iad mar "údaráis inniúla" sa reachtaíocht is infheidhme. Tá sé beartaithe Airteagal 8 de Rialachán ÚEÁPC agus de Rialachán ÚEUM a leasú chun go náireofar iontu an cúram chun lámhleabhar maoirseachta de chuid an Aontais a fhorbairt agus a choinneáil cothrom le dáta maidir le maoirseacht a dhéanamh ar institiúidí airgeadais san Aontas ina iomláine. Leis sin, déantar an dá Rialachán a ailíniú le Rialachán ÚBE. Ina theannta sin, tá sé beartaithe, maidir le ÚBE, go gcuirfear de chúram air lámhleabhar réitigh de chuid an Aontais a fhorbairt agus a choinneáil cothrom le dáta maidir le réiteach institiúidí airgeadais san Aontas ina iomláine. Sonraítear le leasuithe ar Airteagail 8 agus Airteagal 9 de Rialacháin ÚME gur cheart do na ÚMEanna rannchuidiú le cosaint tomhaltóirí a chothú. Beidh oibleagáid ar gach ceann de na trí ÚME freisin an nuálaíocht teicneolaíochta agus tosca comhshaoil, sóisialta agus rialachais a chur san áireamh le linn dóibh a gcúraimí a dhéanamh. Ina theannta sin, i gcás ÚEÁPC agus ÚEUM, sonraíodh freisin gur cheart dóibh cloí leis na prionsabail um Rialáil Níos Fearr le linn dóibh a gcuid cúraimí a dhéanamh. Leis sin déantar na Rialacháin sin a ailíniú le Rialachán ÚBE. Ar deireadh, luadh gur cheart na nithe seo a leanas a bheith i gceist lena gcuid cúraimí athbhreithnithe téamacha doimhne a dhéanamh ar iompraíocht sa mhargadh, comhthuiscint a fhorbairt ar chleachtais sa mhargadh, fadhbanna féideartha a shainaithint agus a dtionchar a anailísiú, agus táscairí riosca mhiondíola a fhorbairt le haghaidh cúiseanna féideartha dochair don tomhaltóir agus don infheisteoir a shainaithint go prapúil. An nuálaíocht teicneolaíochta Ceanglaítear go follasach le hAirteagal 8(1a) ar na ÚMEanna, le linn dóibh a gcuid cúraimí faoi Rialacháin ÚME a dhéanamh, an nuálaíocht teicneolaíochta a chur san áireamh le linn dóibh a gcuid cúraimí a dhéanamh i gcomhréir leis an Rialachán seo. Cuireann an nuálaíocht teicneolaíochta le rochtain níos fearr agus le tuilleadh áisiúlachta. Laghdaíonn sí costais oibríochtúla agus baic ar iontráil agus ba cheart do na ÚMEanna tacú leis na nuálaíochtaí sin. Chun acmhainn na nuálaíochta teicneolaíochta a bhaint amach, is gá sláine a áirithiú maidir le húsáid sonraí, agus margaí ordúla cothroma a bheith ann, lena áirithiú nach núsáidfear an córas airgeadais chun críocha aindleathacha agus leis an gcibearshlándáil. Ina theannta sin, neartaítear le leasuithe ar Airteagal 29 de Rialacháin ÚME ról comhordúcháin na ÚMEanna maidir le cead isteach sa mhargadh ag gnólachtaí agus seirbhísí nuálacha, go háirithe trí fhaisnéis a mhalartú idir maoirseoirí náisiúnta agus ÚMEanna. Imthosca comhshaoil, sóisialta agus rialachais Beidh oibleagáid ar gach ceann de na trí ÚME na rioscaí a bhaineann le himthosca comhshaoil, sóisialta agus rialachais a chur san áireamh le linn dóibh a gcuid cúraimí a dhéanamh. Leis sin, cuirfear ar chumas na ÚMEanna faireachán a dhéanamh ar an dóigh a ndéanann institiúidí airgeadais sainaithint agus tuairisciú ar na rioscaí don chobhsaíocht airgeadais a d’fhéadfadh a bheith ag baint le himthosca comhshaoil, sóisialta agus rialachais agus cuirfear ar a gcumas freisin aghaidh a thabhairt ar na rioscaí sin, rud a fhágfaidh go mbeidh gníomhaíochtaí margaidh airgeadais ag teacht níos fearr le cuspóirí inbhuanaithe. Ina theannta sin, féadfaidh na ÚMEanna treoir a thabhairt maidir leis an dóigh ar féidir breithniúcháin inbhuanaitheachta a chorprú go héifeachtach sa reachtaíocht airgeadais ábhartha de chuid an Aontais Eorpaigh agus féadfaidh siad cur chun feidhme comhleanúnach na bhforálacha sin a chur chun cinn tar éis a nglactha. Treoirlínte agus Moltaí Cé gur léiríodh cheana féin gur uirlis thábhachtach rathúil cóineasaithe maoirseachta í an chumhacht chun treoirlínte agus moltaí a fhorbairt, leag geallsealbhóirí béim ar an ngá atá ann leis an méid sin a choinneáil faoi shainchúram inniúlachta na ÚMEanna agus lena áirithiú go ndéanfar measúnú iomlán ar chostais agus tairbhí le linn ionstraimí den sórt sin a fhorbairt. Tá sé intuigthe ó na leasuithe ar Airteagal 16 de Rialacháin ÚME nach mór anailísí costais is tairbhe a dhéanamh mar ghnáthnós imeachta. Féachtar leis na leasuithe freisin lena áirithiú go dtabharfar tuairim don Choimisiún i gcás ina measfaidh tromlach na mball de Ghrúpaí Geallsealbhóirí ÚME lena mbaineann gur sháraigh na ÚMEanna a gcuid inniúlachtaí le linn dó treoirlínte nó moltaí a eisiúint. I gcás den sórt sin, measúnóidh an Coimisiún raon feidhme na dtreoirlínte agus féadfaidh sé ceangal a chur ar an ÚME ábhartha na treoirlínte lena mbaineann a tharraingt siar. De bhreis air sin, foráiltear leis na leasuithe sna hAirteagail sin go mbeidh na ÚMEanna in ann treoirlínte a sheoladh chuig na húdaráis sin nach sainmhínítear iad mar údaráis inniúla faoi na Rialacháin ÚME ach a bhfuil de chumhacht acu cur i bhfeidhm na reachtaíochta faoi shainchúram ÚMEanna a áirithiú ar mhaithe le cleachtais mhaoirseachta chomhsheasmhacha éifeachtúla éifeachtacha a chur ar bun laistigh den Chóras Eorpach Maoirseoirí Airgeadais (CEMA). Sárú ar dhlí an Aontais Tá sé molta ag an gCoimisiún leasuithe a dhéanamh ar Airteagal 17 de Rialacháin ÚME freisin i dtaca le sáruithe ar dhlí an Aontais. Chun gur cumhacht éifeachtach í cumhacht na ÚMEanna sáruithe ar an dlí a shaothrú, léiríodh go bhfuil sé riachtanach rochtain a bheith ag ÚMEanna ar an bhfaisnéis ábhartha ar fad. Áirithítear leis na leasuithe gurb amhlaidh, i gcás imscrúduithe ar sháruithe ar dhlí an Aontais Eorpaigh, go mbeidh na ÚMEanna in ann iarraidh ar fhaisnéis a bhfuil údar maith léi agus í réasúnaithe go cuí a dhíriú go díreach chuig údaráis inniúla eile nó chuig institiúidí airgeadais ábhartha/rannpháirtithe ábhartha sa mhargadh airgeadais. I gcás ina gcinnfidh na ÚMEanna faisnéis a iarraidh go díreach ón institiúid airgeadais ábhartha/ón rannpháirtí ábhartha sa mhargadh airgeadais, cuirfear an méid sin in iúl don údarás inniúil náisiúnta agus cabhróidh sé le ÚMEanna an fhaisnéis arna hiarraidh a bhailiú. Ina theannta sin, ba cheart béim a leagan ar an bhfíric go mbeidh an Bord Feidhmiúcháin freagrach as déileáil le sáruithe ar an dlí (féach thíos), rud a chuirfidh arís eile le héifeachtacht na huirlise sin. Réiteach easaontas Tá sé beartaithe leasuithe a dhéanamh ar Airteagal 19 de Rialacháin ÚME i dtaca le heasaontais idir údaráis inniúla a réiteach. Is é an cuspóir atá leo a áirithiú gurb amhlaidh, i gcás inarb ann d’easaontais den sórt sin, go mbeidh na ÚMEanna in ann gníomhú agus idirghabháil a dhéanamh ar bhealach cinntitheach. Soiléirítear leis na leasuithe gur féidir réiteach na neasaontas idir na húdaráis inniúla i gcásanna trasteorann a thosú ar thionscnamh na ÚMEanna féin freisin i gcás inar féidir easaontas idir údaráis inniúla a dhéanamh amach ar bhonn critéir oibiachtúla. Sa chás deireanach sin, measfar go bhfuil easaontas ann i gcás ina gceanglaítear leis an reachtaíocht faoi shainchúram an ÚME go ndéanfar cinneadh comhpháirteach agus gurb amhlaidh nach ndéanfar an cinneadh sin laistigh den tréimhse ama a leagtar síos sa reachtaíocht ábhartha. Sa chomhthéacs sin, cuirtear leis na leasuithe oibleagáid ar údaráis inniúla fógra a thabhairt do na ÚMEanna i gcás nár thángthas ar chomhaontú. Ina theannta sin, beidh an Bord Feidhmiúcháin freagrach as réiteach díospóide (féach thíos) lena gcuirfear le héifeachtacht na huirlise sin. Cóineasú agus comhordú maoirseachta Sonraítear le leasuithe ar Airteagal 29 de Rialachán ÚEAPC agus de Rialachán ÚEUM gur cheart don dá ÚME sin lámhleabhar maoirseachta a fhorbairt agus a choinneáil cothrom le dáta chun cultúr comhchoiteann maoirseachta a chothú tuilleadh idir údaráis mhaoirseachta. Tá an méid sin bunaithe ar na cumhachtaí atá ag ÚBE cheana féin. I réimse na baincéireachta, sonraítear le leasuithe gur cheart do ÚBE lámhleabhar den chineál céanna a fhorbairt i réimse an réitigh.

Faoi Airteagal 29a nua atá beartaithe, tugtar cumhachtaí ginearálta breise comhordúcháin do na ÚMEanna chun cóineasú na maoirseachta laethúla ag gach údarás inniúil a chur chun cinn ar bhealach níos suntasaí agus níos éifeachtúla ar fud an Aontais Eorpaigh. Ceanglófar ar na ÚMEanna tosaíochtaí ar fud an Aontais Eorpaigh a shocrú le haghaidh maoirseachta trí ‘Phlean Maoirseachta Straitéiseach’ a fhorbairt lena measúnófar gach údarás inniúil. Ceanglófar ar údaráis inniúla cláir oibre bhliantúla a dhréachtú ar aon dul leis an bPlean Straitéiseach. Leis sin, cuirfear ar chumas na dtrí ÚME cóineasú a áirithiú maidir le maoirseacht stuamachta a dhéanamh ar institiúidí airgeadais atá gníomhach go príomha i mBallstáit nach iad na Ballstáit sin ina bhfuil siad bunaithe agus ina ndéantar maoirseacht orthu; beidh an-tábhacht ag baint leis sin do ÚEÁPC. Leasaítear leis an togra seo freisin Airteagal 30 de na Rialacháin ÚME mar atá sé faoi láthair i dtaca le hathbhreithnithe piaraí. Chun breisluach na nathbhreithnithe sin a mhéadú agus chun neamhchlaontacht a áirithiú, ní bheidh na hathbhreithnithe sin ina nathbhreithnithe "piaraí" a thuilleadh ach ina ionad sin, beidh siad ina nathbhreithnithe "neamhspleácha" a mbeidh an Bord Feidhmiúcháin nua freagrach astu. Táirgfidh na ÚMEanna tuarascáil ina leagfar amach torthaí an athbhreithnithe agus déanfaidh na húdaráis inniúla a ndícheall aon treoirlínte agus moltaí a chomhlíonadh a d’fhéadfadh na ÚMEanna a ghlacadh mar bhearta leantacha ar an athbhreithniú piaraí. Tá Airteagal 31a nua sa togra seo arb é is aidhm dó feidhm comhordúcháin na ÚMEanna a neartú chun a áirithiú go ndéanfaidh na húdaráis inniúla maoirseacht éifeachtach ar shocruithe seachfhoinsithe, tarmligin agus aistrithe riosca i dtríú tíortha. Bíonn éagsúlacht ann sna cleachtais mhaoirseachta atá i bhfeidhm sna Ballstáit dhifriúla. Déanfaidh na ÚMEanna faireachán ar na socruithe sin ar bhonn ex ante agus ar bhonn leanúnach araon. Ról comhordúcháin do ÚEUM i dtaca le himscrúduithe ar dhrochúsáid mhargaidh I gcás ina dtugann oibreoirí faoi ghníomhaíochtaí a thagann faoi shainchúram ÚEUM agus a bhfuil gné láidir thrasteorann acu, is féidir go mbeidh ÚEUM ar an gcomhlacht is oiriúnaí d’imscrúduithe a thionscnamh agus a chomhordú ina leith. Le hAirteagal 31b nua atá beartaithe, tugtar ról comhordúcháin feabhsaithe do ÚEUM maidir le húdaráis inniúla a mholadh le haghaidh imscrúduithe a thionscnamh agus an malartú faisnéise atá ábhartha do na himscrúduithe sin a éascú. Is féidir leis an méid sin a dhéanamh i gcás ina bhfuil forais réasúnacha aige chun drochamhras a bheith air go bhfuil gníomhaíocht lena mbaineann éifeachtaí suntasacha trasteorann ar siúl, ar gníomhaíocht í a chuireann feidhmiú ordúil agus sláine na margaí airgeadais nó cobhsaíocht airgeadais an Aontais i gcontúirt. Chun na críche sin, coimeádfaidh ÚEUM saoráid stórála sonraí chun an fhaisnéis ábhartha ar fad a bhailiú ó údaráis inniúla agus í a scaipeadh orthu. Tástáil struis Baintear dhá rud amach le leasuithe ar Airteagal 32 de Rialacháin ÚME. Ar an gcéad dul síos, déantar Rialachán ÚEAPC agus Rialachán ÚEUM a ailíniú le Rialachán ÚBE i ndáil le tástáil struis. Ar an dara dul síos, foráiltear leis an togra seo maidir le torthaí na ninstitiúidí airgeadais aonair nó na rannpháirtithe sa mhargadh airgeadais a fhoilsiú chun a áirithiú go mbeidh trédhearcacht ann maidir leis na tástálacha struis. Soiléirítear leis freisin nach mbeidh de thoradh ar na hoibleagáidí um rúndacht ghairmiúil atá ar údaráis inniúla go gcuirfear cosc orthu torthaí na dtástálacha struis a thabhairt do na ÚMEanna lena bhfoilsiú. Tá feidhm ag an dara leasú maidir le gach ceann de na trí ÚME. De bhreis air sin, chun rannchuidiú le cinntí a dhéanamh maidir le tástálacha struis ar bhealach ina dtugtar aird iomlán ar an margadh aonair, tá sé beartaithe na cinntí sin a chur de chúram ar an mBord Feidhmiúcháin nua i ngach ceann de na trí ÚME , lena náirítear na modheolaíochtaí agus na cineálacha cur chuige i leith torthaí na dtástálacha struis a chur in iúl. Coibhéis tríú tír Is uirlis thábhachtach í coibhéis tríú tír maidir le comhtháthú margaí idirnáisiúnta a éascú agus maoirseacht éifeachtach a áirithiú ag an am céanna (féach an doiciméad inmheánach oibre ón gCoimisiún maidir le cinntí coibhéise sa bheartas um sheirbhísí airgeadais). Deimhnítear le leasuithe ar Airteagal 33 de Rialacháin ÚME go gcuideoidh na ÚMEanna leis an gCoimisiún cinneadh coibhéise a ullmhú arna iarraidh sin ag an gCoimisiún. A luaithe a dhéantar cinntí den sórt sin, tá sé tábhachtach a áirithiú go gcuirfear in oiriúint iad d’fhorbairtí nua. Dá bhrí sin, cuirtear leis na leasuithe sin de chúram ar na ÚMEanna ina theannta sin faireachán leanúnach a dhéanamh ar fhorbairtí rialála agus maoirseachta agus cleachtais forfheidhmithe i dtríú tíortha a ndearna an Coimisiún cinneadh coibhéise maidir leo agus ní mór dóibh tuarascáil rúnda ar a gcuid torthaí a chur faoi bhráid an Choimisiúin gach bliain freisin. Chun na críche sin, forbróidh na ÚMEanna socruithe riaracháin le tríú tíortha freisin. Bailiú faisnéise Is é rochtain ar an bhfaisnéis ábhartha ar fad an bonn lena bhféadfaidh ÚMEanna a gcuid gníomhaíochtaí a dhéanamh ar bhealach éifeachtach. Is gnách gurb iad na húdaráis mhaoirseachta náisiúnta is gaire do na margaí agus institiúidí airgeadais, gurb iad sin na húdaráis a chuireann an fhaisnéis ar fáil ach mar rogha dheiridh, áfach, féadfaidh na ÚMEanna iarrataí ar fhaisnéis a dhíriú go díreach chuig institiúid airgeadais nó rannpháirtí sa mhargadh. Mar shampla, i gcás nach ndéanann údarás inniúil náisiúnta faisnéis den sórt sin a sholáthar go tráthúil nó nach féidir leis an fhaisnéis sin a sholáthar. Tá sé cuí a áirithiú go mbeidh na ÚMEanna in ann rochtain a fháil ar an bhfaisnéis a theastaíonn uathu le haghaidh a gcuid cúraimí a dhéanamh. Dá bhrí sin, cruthaítear leis an togra seo sásra le haghaidh neartú a dhéanamh ar fhorfheidhmiú éifeachtach an chirt atá ag na ÚMEanna chun faisnéis a bhailiú (féach Airteagail 35 go 35h de Rialacháin ÚME). Beidh ag ÚMEanna na modhanna a theastaíonn uathu chun a áirithiú go gcomhlíonfar iarraidh nó cinneadh ar fhaisnéis a chur isteach. Leis na leasuithe, cuirtear de chúram ar na ÚMEanna fíneálacha agus íocaíochtaí pionósacha de chineál riaracháin a ghearradh, faoi athbhreithniú na Cúirte Breithiúnais agus faoi réir an chirt chun éisteachta atá ag an eintiteas, i gcás ina mainníonn institiúid airgeadais agus/nó rannpháirtí sa mhargadh airgeadais faisnéis leordhóthanach a sholáthar. Samhlacha inmheánacha san earnáil árachais Le hAirteagal 21a nua de Rialachán ÚEAPC atá beartaithe, neartaítear ról ÚEAPC chun a áirithiú go mbeidh cóineasú maoirseachta ann ar shamhlacha inmheánacha. D’fhéadfadh éagsúlachtaí teacht chun cinn as difríochtaí sa dóigh a ndéantar maoirseacht ar shamhlacha inmheánacha agus iad a cheadú agus lagaítear cothroime iomaíochta de bharr na ndifríochtaí sin freisin. Beidh ÚEAPC in ann an fhaisnéis ábhartha ar fad a fháil go tráthúil ar a iarraidh sin dó agus beidh sé in ann tuairimí a eisiúint chuig na húdaráis inniúla ábhartha. I gcás ina bhfuil easaontais ann idir údaráis inniúla i dtaca le samhlacha inmheánacha na ngrúpaí, beidh ÚEAPC in ann cuidiú leis na húdaráis teacht ar chomhaontú faoi Airteagal 19 den Rialachán Bunaidh, bíodh sé ar a thionscnamh féin, arna iarraidh ag ceann amháin nó níos mó de na húdaráis inniúla nó, i gcúinsí áirithe arna iarraidh sin ag an ngrúpa lena mbaineann. Forálacha eile Le leasuithe ar Airteagal 37 de Rialacháin ÚME, neartaítear an ról comhairleach atá ag Grúpaí Geallsealbhóirí ÚMEanna agus beidh tuairimí agus comhairle na nGrúpaí sin ríthábhachtach d’obair laethúil ÚMEanna. I gcás nach féidir leis na baill den Ghrúpa Geallsealbhóirí teacht ar thuairim choiteann ná ar chomhairle choiteann, féadfaidh na baill atá ag déanamh ionadaíocht ar ghrúpa geallsealbhóirí amháin tuairim nó comhairle ar leith a chur isteach. Sonraítear le leasuithe ar Airteagal 39 de Rialachán ÚME go ndéanfar cinntí na ÚMEanna a phoibliú mar aon le hachoimre ar an gcinneadh ina dtugtar ina leagtar amach achoimre ar na cúiseanna leis an gcinneadh, seachas i gcás cinntí imscrúdaithe a dhéantar mar thoradh ar mhainneachtain faisnéis leordhóthanach a chur isteach i dtaca le hiarraidh ar fhaisnéis. (b)Rialachas Foráiltear leis an togra seo do struchtúr rialachais níos éifeachtaí do na ÚMEanna trí Bhord Feidhmiúcháin neamhspleách a bhfuil comhaltaí lánaimseartha aige a thabhairt isteach, an Bord Bainistíochta reatha a ionadú (Airteagal 45 agus Airteagal 47 de Rialacháin ÚME) agus comhdhéanamh an Bhoird Mhaoirseoirí a choigeartú (Airteagail 40 de Rialacháin ÚME). Soiléirítear leis an togra seo inniúlachtaí an dá bhord sin faoi seach (Airteagal 43 agus Airteagal 47). Ina theannta sin, feabhsófar stádas agus cumhachtaí an Chathaoirligh (Airteagal 48). An Bord Feidhmiúcháin Beidh sé mar phríomhfheidhm ag an mBord Feidhmiúcháin cinntí atá le déanamh ag an mBord Maoirseoirí a ullmhú. Ba cheart go náiritheofaí leis sin go ndéanfaí cinntí ar bhealach níos tapa agus níos cuíchóirithe laistigh den Bhord Maoirseoirí. Cabhróidh an méid sin le cur chuige atá níos dírithe ar an Aontas Eorpach a ghlacadh sa chinnteoireacht. Chun an staid ar leith san earnáil baincéireachta a léiriú, i gcás ina a nglacann an chuid is mó de na Ballstáit páirt san Aontas Baincéireachta, ceanglaítear go follasach go mbeidh Bord Feidhmiúcháin ÚBE cothromaithe agus comhréireach agus go mbeidh sé ina léiriú ar an Aontas ina iomláine.

Beidh an Bord Feidhmiúcháin comhdhéanta den Chathaoirleach agus de chomhaltaí lánaimseartha. Beidh an líon comhaltaí lánaimseartha difriúil i gcás ÚEUM ar thaobh amháin agus i gcás ÚBE agus ÚEAPC ar an taobh eile toisc gur mó go mór an líon cúraimí breise a leagfar ar ÚEUM leis an togra seo ná an líon a leagfar ar an dá ÚME eile. Ceapfar na comhaltaí lánaimseartha ar bhonn glao oscailte ar iarrthóirí a neagróidh an Coimisiún é. Cuirfidh an Coimisiún na hiarrthóirí ar ghearrliosta agus cuirfidh sé an liosta faoi bhráid Pharlaimint na hEorpa lena fhormheas. Tar éis dó an gearrliosta a fhormheas, ceapfaidh an Chomhairle na comhaltaí lánaimseartha trí bhíthin cinnidh. Tá an nós imeachta um briseadh ag teacht leis an nós imeachta um cheapadh agus fágtar faoin gComhairle an cinneadh deiridh a dhéanamh ina leith sin. Glacfaidh duine amháin de na comhaltaí buana cúraimí an Stiúrthóra Feidhmiúcháin reatha, a gcuirfear deireadh lena phost sonrach. Coimeádfaidh an Bord Feidhmiúcháin ról an Bhoird Bhainistíochta i dtaca le cláir oibre agus buiséad na ÚMEanna a ullmhú. Tabharfar cumhachtaí cinnteoireachta i roinnt réimsí don Bhord Feidhmiúcháin. Mar shampla, maidir le húdaráis inniúla aonair i dtaca le hábhair áirithe de chineál neamhrialála amhail ábhair a bhaineann le réitigh dhíospóide, sáruithe ar dhlí an Aontais agus athbhreithnithe neamhspleácha. Ba cheart go náiritheofaí leis sin go ndéanfar cinntí atá éifeachtach, neamhchlaonta agus dírithe ar an Aontas Eorpach. Beidh an Bord Feidhmiúcháin i gceannas freisin ar thosaíochtaí maoirseachta d’údaráis inniúla a leagan amach "i bPlean Maoirseachta Straitéiseach" nua. Seiceálfaidh sé an méid atá cláir oibre na núdarás inniúil ag teacht le tosaíochtaí an Aontais Eorpaigh agus athbhreithneoidh sé cur chun feidhme na gclár oibre sin. Ina theannta sin, beidh an Bord Feidhmiúcháin i gceannas ar fhaireachán a dhéanamh ar shocruithe tarmligin, seachfhoinsithe agus aistrithe riosca chuig tíortha nach bhfuil san Aontas Eorpach chun a áirithiú go dtabharfar aghaidh ar rioscaí nádúrtha. Déanfaidh sé cinneadh ar thástálacha struis agus ar chineálacha cur chuige i leith torthaí na dtástálacha struis a chur in iúl. Ar deireadh, beidh an Bord Feidhmiúcháin i gceannas ar chinntí i dtaca le hiarrataí ar fhaisnéis. Beidh vóta amháin an duine ag na comhaltaí den Bhord Feidhmiúcháin agus beidh vóta réitigh ag an gCathaoirleach. Leagtar cúraimí an Bhoird Feidhmiúcháin amach sa leagan d’Airteagal 47 atá beartaithe. Leis na leasuithe, cuirtear tagairt don Bhord Feidhmiúcháin in ionad na tagartha don Bhord Bainistíochta. De bhreis air sin, scriosfar an tagairt do phost an Stiúrthóra Feidhmiúcháin. Glacfaidh duine de chomhaltaí lánaimseartha an Bhoird Feidhmiúcháin a chuid freagrachtaí. An Bord Maoirseoirí Leanfaidh an Bord Maoirseoirí de bheith ar phríomhchomhlacht na ÚMEanna agus beidh sé i gceannas ar a dtreoir agus a gcinnteoireacht fhoriomlán. Mar sin féin, athraítear comhdhéanamh an Bhoird Mhaoirseoirí le leasuithe a bheartaítear ar Airteagal 40 chun go náireofar comhaltaí lánaimseartha ann, cé nach mbeidh cearta vótála acu. Áirithítear leis na leasuithe freisin gurb ann d'údaráis chosanta tomhaltóirí i gcás inarb iomchuí. Beidh vóta amháin ag gach comhalta vótála den Bhord Maoirseoirí. Ós rud é gurb é an Bord Feidhmiúcháin a dhéanfaidh cinntí ar chúraimí áirithe de chineál neamhrialála (réitigh dhíospóide, sáruithe ar dhlí an Aontais agus athbhreithnithe neamhspleácha), leasaítear na rialacha reatha maidir le cinnteoireacht. D’ainneoin go laghdófar líon agus ualach na mBallstát nach bhfuil páirteach san Aontas Baincéireachta de bharr imeacht na Ríochta Aontaithe sa todhchaí agus go bhféadfadh go rachadh Ballstáit eile isteach san Aontas Baincéireachta, tá sé beartaithe an córas vótála tromlaigh dhúbailte do bhearta agus cinntí arna nglacadh ag Bord Maoirseoirí ÚBE a choinneáil i bhfeidhm, córas a tugadh isteach sa bhliain 2013 mar chuid de phacáiste an "Aontais Bhaincéireachta" mar chosaint chun a áirithiú go léireofaí i gcinntí ÚBE staid shonrach na mBallstát atá páirteach san Aontas Baincéireachta agus staid shonrach na mBallstát eile. Dá bhrí sin, leanfaidh an Bord Maoirseoirí de chinntí a dhéanamh bunaithe ar thromlach cáilithe dá chuid comhaltaí. Ba cheart tromlach simplí d’údaráis inniúla náisiúnta atá páirteach san Aontas Baincéireachta agus tromlach simplí d’údaráis inniúla náisiúnta nach bhfuil páirteach san Aontas Baincéireachta a bheith ar áireamh ann ar a laghad. Mar sin féin, cruthaítear an iomarca ualaí ar chinnteoireacht in ÚBE leis an gcóras reatha mar nach féidir cinntí a dhéanamh i gcásanna nach measann aon tromlach de Bhallstáit neamh-rannpháirteacha go bhfuil an vóta sách tábhachtach chun freastal air. Chun a áirithiú go mbeidh ÚBE in ann leanúint de chinntí a dhéanamh ar bhealach éifeachtach agus é ag cloí leis na cosaintí do Bhallstáit neamh-rannpháirteacha fad is go bhfuil siad i láthair ag an vóta, ba cheart na rialacha vótála reatha a mhionathrú chun a áirithiú nach mbeadh sé riachtanach vótaí a chur siar i gcás neamhláithreachtaí. Toradh eile air sin is ea go gcruthófar dreasachtaí soiléire d’údaráis inniúla náisiúnta le bheith i láthair ag cruinnithe ÚBE agus, tríd sin, go mbeidh tuilleadh dlisteanachta ann do chinntí a dhéanfar sna cruinnithe. Dá bhrí sin, soiléirítear leis an leasú go mbeadh gá le tacaíocht do chinneadh ó thromlach simplí de na húdaráis inniúla náisiúnta ó Bhallstáit neamh-rannpháirteacha atá i láthair ag an vóta agus ó thromlach simplí d’údaráis inniúla náisiúnta ó Bhallstáit rannpháirteacha atá i láthair ag an vóta. Roinnt inniúlachtaí idir an dá Bhord Soiléirítear le leasuithe ar Airteagal 43 agus Airteagail 47 de Rialacháin ÚME an bunphrionsabal um roinnt inniúlachtaí idir an Bord Maoirseoirí agus an Bord Feidhmiúcháin. Tá an Bord Maoirseoirí i gceannas ar gach cinneadh dá dtagraítear sa Rialachán, seachas mar a fhoráiltear dá mhalairt (féach thuas i dtaca leis an mBord Feidhmiúcháin). I gcásanna ina bhfeidhmeoidh ÚEUM cumhachtaí a bhaineann le maoirseacht dhíreach, ní bheidh a Bhord Maoirseoirí in ann diúltú do thogra le haghaidh cinneadh ón mBord Feidhmiúcháin ach trí thromlach dhá thrian. I gcás den sórt sin, ní mór don Bhord Feidhmiúcháin an dréacht a athbhreithniú (leasuithe ar Airteagal 44 de Rialachán ). Bainfear den Bhord Maoirseoirí an túdarás araíonachta atá aige ar an gCathaoirleach mar nach mbeidh an Bord inniúil chun é a cheapadh (féach thíos). Le leasuithe ar Airteagal 41 agus le hAirteagal 45b nua, ceadaítear don Bhord Maoirseoirí agus don Bhord Feidhmiúcháin araon coistí inmheánacha a bhunú le haghaidh cúraimí sonracha. Cuirtear deireadh le painéil a bhunú. An Cathaoirleach Ionadaí tábhachtach de chuid ÚME is ea an Cathaoirleach. Dá bhrí sin, feabhsófar stádas agus cumhachtaí an Chathaoirligh chun a údarás reachtúil a mhéadú. Soiléirítear an nós imeachta ceapacháin don Chathaoirleach le leasuithe ar Airteagal 48 de Rialacháin ÚME. Ceapfar é ar bhonn glao oscailte ar iarrthóirí a neagróidh an Coimisiún é. Cuirfidh an Coimisiún na hiarrthóirí ar ghearrliosta agus cuirfidh sé an liosta faoi bhráid Pharlaimint na hEorpa lena fhormheas. Tar éis do Pharlaimint na hEorpa an gearrliosta a cheadú, ceapfaidh an Chomhairle na comhaltaí lánaimseartha le cinneadh a dhéanfar trí bhíthin tromlach cáilithe. Tá an nós imeachta um briseadh ag teacht leis an nós imeachta um cheapadh agus fágtar faoin gComhairle an cinneadh deiridh a dhéanamh ina leith sin. Ba cheart go méadófaí dlisteanacht agus údarás an Chathaoirligh leis sin. Tabharfar vóta réitigh sa Bhord Feidhmiúcháin freisin don Chathaoirleach. Forálacha eile Leathnaíodh sainchúram gníomhaíochta an Chomhchoiste chun go náireofar leis saincheisteanna cosanta tomhaltóirí agus infheisteoirí trí leasuithe a dhéanamh ar Airteagal 54 de Rialacháin ÚME. (c)Forálacha airgeadais Chun a áirithiú go bhfuil córas cistiúcháin na ÚMEanna inbhuanaithe agus go bhfuil sé ag teacht leis na cúraimí a chomhlíonann siad agus atáthar ag súil go gcomhlíonfaidh siad sa todhchaí agus chun a áirithiú go nascfar leis an gcóras cistiúcháin na táillí agus na ranníocaíochtaí le gníomhaíochtaí na ÚMEanna ar bhealach comhréireach, tá sé beartaithe an córas cistiúcháin reatha a athbhreithniú. Leis an gcóras atá beartaithe coinnítear an ghné cistiúcháin phoiblí a sholáthraíonn an tAontas Eorpach faoi láthair agus comhcheanglaítear an ghné sin agus ranníocaíochtaí ón tionscal intíre agus ó rannpháirtithe eile sa mhargadh, agus cuirtear iad in ionad na ranníocaíochtaí reatha ó na húdaráis inniúla náisiúnta. Leis an mbunús dlí chun na ÚMEanna a bhunú (Airteagal 114 CFAE), féadtar an córas cistiúcháin a leasú agus ranníocaíochtaí ón tionscal a bhailiú.

Chuirfí deireadh leis an dáileadh socraithe reatha idir ranníocaíochtaí ó Bhuiséad Ginearálta an Aontais Eorpaigh agus ranníocaíochtaí ó údaráis inniúla náisiúnta (40 %/60 %). Foráiltear leis na leasuithe go bhfaighfear ioncam na ÚMEanna ó thrí fhoinse phríomha anois: Sainítear leis na leasuithe ar Airteagal 62 ranníocaíocht comhardaithe ón Aontas. Cumhdófar suas go dtí 40 % de bhuiséad bliantúil na ÚMEanna leis an ranníocaíocht bhliantúil uasta ón Aontas Eorpach atá beartaithe, mar a shocrófar roimh ré sa Chreat Airgeadais Ilbhliantúil. Agus an méid sin á dhéanamh, tabharfar aird ar shrianta Bhuiséad an Aontais Eorpaigh. Toradh eile air sin is ea go gcuirfear deireadh leis an dáileadh socraithe a chuirtear i bhfeidhm faoi láthair (40 %/60 %), rud a fhéadann teorainn a chur le cumas na ÚMEanna a bhfoinsí eile ioncaim a mhéadú. Sa mhéid sin, ba cheart do na ÚMEanna, le haghaidh ullmhú gach Creata Airgeadais Ilbhliantúil ina dhiaidh sin, réamh-mheastachán meántéarmach (lena gcumhdaítear 5 bliana ar a laghad) a sholáthar don Choimisiún ar a riachtanais bhuiséadacha réamh-mheasta, bunaithe ar na modheolaíochtaí a úsáideann siad le haghaidh a dtograí buiséadacha bliantúla a ullmhú. Ar an dara dul síos, tá foinse nua ioncaim ón earnáil phríobháideach curtha leis: ranníocaíochtaí bliantúla ó institiúidí airgeadais. Tiocfaidh an fhoinse ioncaim sin in áit na ranníocaíochtaí éigeantacha a dhéanann na húdaráis inniúla náisiúnta le buiséad ÚMEanna faoi láthair. Is iad na hinstitiúidí airgeadais a ndéanann na ÚMEanna maoirseacht indíreach orthu agus a thagann faoi raon feidhme Airteagal 1(2) de na Rialacháin Bhunaidh a íocfaidh na ranníocaíochtaí bliantúla. Foráiltear leis na leasuithe gur cheart méid na ranníocaíochtaí bliantúla ó institiúidí airgeadais a bheith bunaithe ar an ualach oibre measta a bhfuil sé beartaithe ag an Údarás é a chur i gcrích do gach catagóir de rannpháirtithe sa mhargadh faoi na Rialacháin Bhunaidh agus faoin reachtaíocht earnálach. Tugtar le fios sna leasuithe gurb iad údaráis náisiúnta atá ainmnithe ag na Ballstáit na húdaráis a bhaileoidh na ranníocaíochtaí bliantúla sin. Foráiltear leis na leasuithe freisin do ghníomh tarmligthe lena mbunófar an dóigh a gcomhroinnfear méid iomlán na ranníocaíochtaí bliantúla i measc na gcatagóirí difriúla d’institiúidí airgeadais, rud a bheidh bunaithe ar an ngníomhaíocht a bheidh ag teastáil ó gach catagóir díobh. I gcás gach catagóire d’institiúidí airgeadais, bunófar leis an ngníomh tarmligthe freisin critéir iomchuí oibiachtúla chun an ranníocaíocht bhliantúil iarbhír a bheidh le híoc a ríomh. Ba cheart na critéir sin a bhunú ar mhéid na ninstitiúidí airgeadais chun a thábhachtaí atá siad sa mhargadh a léiriú. Ar deireadh, bunófar leis an ngníomh tarmligthe tairseacha de minimis nach níocfaidh institiúidí airgeadais beaga ranníocaíochtaí airgeadais faoina mbun, nó leagfar ranníocaíochtaí íosta síos leis. Ar an tríú dul síos, ní dhéantar leis na trí Rialachán aon athrú ar na forálacha reatha lena gcumasaítear do na trí ÚME táillí a fháil ó eintitis atá faoi réir maoirseacht dhíreach. Tá an-tábhacht ag baint leis an bhforáil sin do ÚEUM. Faoin sásra nua cistiúcháin sin, ní ghearrfar táille ar eintitis dhá uair as an aon seirbhís amháin. Cé go níocfaidh na heintitis a ndéanann na ÚMEanna maoirseacht dhíreach orthu táillí maoirseachta dá bhforáiltear sa reachtaíocht earnálach, íocfaidh na hinstitiúidí airgeadais eile ranníocaíocht airgeadais (más údaráis iad a ndéanann údaráis inniúla náisiúnta maoirseacht dhíreach orthu agus a ndéanann na ÚMEanna maoirseacht indíreach orthu). Foráiltear leis na leasuithe freisin do dhá fhoinse chomhlántacha ioncaim. Tugtar isteach leis na leasuithe an fhéidearthacht go bhfaighfí ranníocaíochtaí airgeadais deonacha ó na Ballstáit agus ó bhreathnóirí, ar choinníoll nach gcuirfí as do neamhspleáchas ná neamhchlaontacht na ÚMEanna le ranníocaíochtaí den sórt sin. Is féidir na ranníocaíochtaí deonacha sin a úsáid, mar shampla, chun tarmligean cúraimí agus freagrachtaí ó údaráis inniúla náisiúnta chuig na ÚMEanna a mhaoiniú. Tugtar isteach leis na leasuithe freisin an fhéidearthacht go mbaileodh ÚMEanna táillí i leith foilseachán, oiliúna agus aon seirbhísí eile arna niarraidh ag údaráis inniúla náisiúnta. (d)Forálacha Ginearálta Le leasuithe ar Airteagal 70 de Rialacháin ÚME, leathnaítear an oibleagáid um rúndacht ghairmiúil chuig daoine nach baill foirne de chuid na nÚdarás iad (i.e., daoine aonair a sholáthraíonn aon seirbhís, go díreach nó go hindíreach, go buan nó go hócáideach, a bhaineann le cúraimí an Údaráis, lena náirítear oifigigh agus daoine eile a ndéanann an Bord Feidhmiúcháin agus an Bord Maoirseoirí iad a údarú nó a ndéanann na húdaráis inniúla iad a cheapadh chun na críche sin). Beidh feidhm ag na ceanglais chéanna um rúndacht ghairmiúil freisin maidir le breathnóirí a fhreastalaíonn ar chruinnithe an Bhoird Feidhmiúcháin agus an Bhoird Maoirseoirí agus a ghlacann páirt i ngníomhaíochtaí an Údaráis. Ba cheart go náiritheofaí leis an leasú sin go gcumhdófaí le rialacha maidir le rúndacht ghairmiúil na daoine sin nach gcumhdaítear faoi láthair leis na hoibleagáidí um rúndacht ghairmiúil a leagtar amach in Airteagal 70 de Rialacháin ÚME agus a ghlacann páirt i gcruinnithe de chuid bord, meithleacha, fochoistí, painéal agus líonraí saineolaithe. Ceanglaítear le Rialacháin (CE) Uimh. 1093/2010, 1094/2010 agus 1095/2010, agus le reachtaíocht earnálach um sheirbhísí airgeadais, go lorgóidh ÚMEanna socruithe éifeachtacha riaracháin a bhaineann le malartú faisnéise le maoirseoirí tríú tír. An gá atá ann le comhar agus malartú faisnéise atá éifeachtach, ba cheart go mbeadh sé níos géire fós nuair a ghlacfaidh roinnt de na ÚMEanna, de bhun an Rialacháin leasaithigh seo freagrachtaí breise níos leithne i ndáil le maoirseacht a dhéanamh ar eintitis agus gníomhaíochtaí lasmuigh den Aontas Eorpach. I gcás, sa chomhthéacs sin, ina bpróiseálfaidh na ÚMEanna sonraí pearsanta, lena náirítear trí shonraí den sórt sin a aistriú lasmuigh den Aontas, beidh siad faoi cheangal ag ceanglais Rialachán (AE) Uimh. 2018/XXX (an Rialachán maidir le Cosaint Sonraí d’Institiúidí agus Comhlachtaí an Aontais Eorpaigh). In éagmais cinneadh leordhóthanachta, nó in éagmais coimircí cuí atá cosúil leo sin dá bhforáiltear i socruithe riaracháin de réir bhrí Airteagal 49(3) den Rialachán maidir le Cosaint Sonraí d’Institiúidí agus Comhlachtaí an Aontais Eorpaigh, féadfaidh na ÚMEanna sonraí pearsanta a mhalartú le húdaráis tríú tír i gcomhréir leis an maolú leasa phoiblí a leagtar amach in Airteagal 51(1)(d) den Rialachán sin agus faoi choinníollacha an mhaolaithe sin. Tá feidhm ag an Airteagal sin go háirithe maidir le cásanna malartaithe sonraí idirnáisiúnta idir údaráis mhaoirseachta airgeadais. (2)Déileáltar in Airteagal 4, Airteagal 5 agus Airteagal 7 faoi seach le hathruithe ar Rialachán (AE) Uimh. 345/2013 (EuV